Chayinaan Loolttoota Ishee Daangaa Jabuutii fi Ertraa Irratti Bobbaasuuf Itti Yaadaa Jirti

Chaayinaan daangaa wal falmisiisaa ta’e kan Jabuutii fi Ertraa irratti humnootii nagaa eegsisan bobbaasuuf itti yaadaa jirti. Kunis Qaataar ji’a darbe humnootii ishee gamasii eega baaftee booda. Gamtaa Afrikaaf Diploomaatii sadarkaa olaanaa kan ta’an Kuang Weilin jimaata har’a akka dubbatanti Eshiyaa keessatti guddaa kan ta’e waraana chaayinaa biyyoota alaa keessa qubachuun dabalaa deemeera. Chaaynaan gaafatamnaan falmii biyyoota lameen gidduuu maanguddummaan ilaaluuf kan feetu ta’us ibsanii jiru.Chaayinaan baatii kana keessa miseensoota waraana ishee Jabuutii kan qubsiifte yoo ta’u kunis maadhee waraanaa isa jalqabaa biyyoota alaa keessaa qabdu ta’uun beekamee jira.


Waayit House Qorannaa Gaggeessaa Jira Jedhama

Dhimma Raashiyaa qorachuuf kan hudeeffame kaawunsilii addaa kan Robert Muller qorannaa gaggeessaa jiru gatii dhabsisuuf jecha gargaartonni prezidaant Traamp gama isaaniin qorannaa gaggeessaa kan jiran ta’uun beekamee jira. Kanas kamiisa kaleessaa gabaasa ba’antu beeksiise.Prezidaant Traamp gargaartoonni isaa, maatii fi ofii isaa iyyu waan gochuu malan hin godhiin hafuu isaaniif dhiifama gaafachuu yoo hin danda’aa ta’e gorsitoota ofii gaafataa jira. Kanas Gaazeexaan Waashingtan Postii tu nama kana keessaa beeku tokko waabeeffachuun gabaase.Namnii biraa ka lammataa akka waashingtan Postiif akka ibseetti abukaatoleen Prezidaant Traamp walii isaanii giddutti Traamp dhiifama gaafachuuf aangoo qaban irratti duddubachaa jiru. Gazexaan Neew York Taayims akka gabaaseetti gargaartoonni prezidaantichaa ooguuma qorattonni qabanii fi duddubbee siyaasa isaanii qorachaa jiran.Kunis bu’aa ofiif jecha wanni godhamu yoo jiraate ba’iin qorannaa kanaa fudhatama dhabsisuuf ykn mulleriin yakkamaa gochuuf haala mijeessuuf akka ta’e ibsamee jira.


Waayit Haawus Marii Traamp fi Puutiin Tibba Walgahii G-20 Godhan Jedhame Laalchisee Ibsa Kennuurra Akkuma Of-qusatetti Jira

Waayit Haawus, jalqaba baatii kanaa yeroo walga’iin biyyoota duureyyii Addunyaa irraa G-20 jedhamanii yero Hamburg, Jarmaniitti geggeessameetti marrii irbaata irratti Prezidaant Traamp fi Prezidaantii Raashiyaa, Vilaadmiir Puuutiin gidduutti geggeessame ilaalchisee ibsa kennuu irraa akkuma if qusatetti jira. “Irbaatni sun, irbaata waliin-haasaa ti. Bifa galgala sanaa tu akkanuma” jedhan – dubbi-himtuun Waayit Haawus, Saaraa Hakabii Saanders, waa’ee mata-dureelee hoogganoonni lameen irratti haasawanii ennaa gaafataman. Guyyaa tokko dura immoo, waa’ee wal-ga’ii Traampii fi Puutin dhuunfaatti geggeessan kana ennaa maddeen oduu gabaasan, Mr. Saanders, waa’ee kanaa gaafatamanii, “mana-nyaataa guddaa tokko keessatti, yeroo hoogganoonni biyyoota digdamaa olii isan cina taa’anii argaa jiranitti akka marii dhuunfaatti haasa’uun isaanii xiqqoo wanna bitaachawaa dha – jedhanii turan. Dippiloomaatonni duraanii, xiinxaltoonni siyaasaa fi seera-tumtoonni ka garee Dimookiraatotaa, ibsa kaleessa Saanders jedhan sana ilaalchisee ennaa yaada kennan, “kun waan baratamaa miti” jedhan.


Seneetariin Yunaayitid Isteets Joon Mikkeen Kaanserii Sammuu Yaallamaa Jiran

Miseensi mana-maree murtii-seeraa yokaan Seneetariin Yunaayitid Isteets – Joon Mikkeen, kaanseriin sammuu isaanii keessatti argamuu Hospitalli Kilinikii Maayoo, ka magaalaa Fiiniks keessaa kaleessa beeksisee jira. Kan umuriin isaanii waggaa saddeettamaa – Seneetarri Arizoonaa kun, torban dabre keessa, ititaa dhiigaa seniti-meetira shan tahu, kan ija isaanii gama bitaa duubatti argame basisuuf yeroo wal’aansa baqaqsanii hodhuuf hospitaalicha seenanitti kaanseriin sammuu lubbuu galaafatu mataa isaanii keessatti argame – jedhama. Qorannaan geggeessame akka agarsiisutti, tumeriin yokaan xannachi keessatti sun ititaa dhiigaa ija isaanii duubaa baasame sanatti hidhata qaba. Ka goota waraana Veetinaam turanii fi seneetii Yunaayitid Isteets keessa waggoota soddomaaf tajaajilan – Joon Mikkeenii fi maatiin isaanii, mala wal’aansaa ka biraa – kan Kiimoo-traappii fi qaanqee fudhachuutti yaadaa jiru – jedhama.


Wal-dorgommiin Roobootii Kan Sadarkaa Adduynaa Waashingitan Diisiitti Geggeeffame

Roobootiileen addunyaa irra jiran torban kana as magaalaa Waashington DC keessatti wal-dorgomaa jiran. Barattoonni manneen-barnootaa sadarkaa lammaffaa akka walitti dhufanii teknooloojii baratanii fi wal-gargaaranii rakkoolee ijoo ta’an furuu baratan gochuuf – dorgommiilee sadarkaa Addunyaatti geggeessaman keessaa qaama tokko – kun. Itiyoophiyaa irraa illee dorgomtoonni dhufanii jiran.


Poolisiin Sawudii intala gaaltama soqolee keeyyattee lafa namii itti gobbatutti viidiyoo kaaftee interneetii irra baaftu tokko qabdee hiite

Poolisiin Sawudii intala gaaltama soqolee keeyyattee muuziyeemii nama heddun daawwatu keessa deemaa viidiyoo kaaftee interneetii irratti dabarsitu tokko qabdee hiite. Akka oduu TV Al Ekhbariyaatti inaltii tun lafa namii itti gobbatee wa daawwatu hedduu heddun bahee daawwatuu fi seenaa hedduu qabaachuun beekamtu Ushaiqer keessa soqolee dachaafattee wayaa harkaa gabaabattu t-shirt diqqoo tokko ufi irra buufatte deemti. Viidiyoo sunillee Snap chat irratti maqaa ‘Model Khulood’ jedhu irratti baafte. Dhaabii YouTube faati achi irraa fudhatanii addunyaan achumaan wal irraa fuutee waliin geette. Namii hagii tokko Sawudiitti nadheen akkana taatee mirga ufii deeffattu malee hin taatuuyyuu jedhaa. Hagii tokko ammoo warri akkana yaahu kun ka ceeraa fi fokko dhabee aadaa Islaamaallee balleessu jedhaan.


Raashiyaan Mooraa Lamaa Yunaaytid Isteets Jalaa Cuuftee Ture Akka Banaman Gaafatte

Raashiyaan, moraalee ishee lameen, ka Yunaayitid Isteets Mootummaan Moskoo, dhimma filannoo Yunaayitid Isteets bara dabree keessa harka galfatee ture – jechuun akka cufamu ajajjee turte akka deebistee kennituuf gaafattee jirti. Ministarri dhimma-alaa – Sergee Laavroov, Yunaayitid Isteets qabeenyaalee Raashiyaa lameen, tokko magaalaa Niwu York kaan kutaa Mariiland keessa jiru cufuun ishee, saaminsa aduu-saafaa geggeessame – jechuun qeeqan. Yeroo sanatti, Prezidaantii Yunaayitid Isteets ka turan – Baarkaa Obaamaa, mootummaan Raashiyaa filannoo Yunaayitid Isteets keessa harka galfate – jechuun akka mooraaleen sun cufamu ajajanii Dippiloomaatota Raashiyaa 35 illee basaastummaatti balaaleffachuun biyyaa baasan. Mootummaan Raashiyaa yeroo sana deebii haaloo-bahinsaa kennuu irraa of qusatee ture.


Iraan Lammii Ameerikaa tokkotti Hidhaa Oggaa 10 Murte

Manni-murtii Iraan, hayyuu lammii Ameerikaa hidda-dhalata Chaayinaa tokko lootee-seentummaan himatee hodhaa waggaa kudhanii itti muree jira – jechuun, dubbi-himaan mana-murtii biyyattii kaleessa beeksisanii jiran. Ministriin Dhimma-alaa Yunaayitid Isteets battaluma mormii gama isaa dhageessise. Kan umuriin soddomii-toorbaa Ziwaa Waang, lammii biyyoota lamaa – jechuun, ka Chaafyinaa fi Yunaayitid Isteets yoo tahu, maddi oduu murtii seeraa Iraan, kan internaatiin tamsaasamuu fi “MIIZAAN” – jedhamu beeksisetti waggaa tokko dura hidhame. Itti-aanaa itti-gaafatamaan murtii seeraa Iraan, waa’ee dhimma nama kana hiisisee wanni dubbate baay’ee xiqqoo dha. “Namni kun humnoota tika-nagaatiin adda-baafamee qabame. Hidhaan waggoota kudhanii itti muramee jira” ka jedhu qofa. Mootummana Iraan, himannaa dhimma nageenya biyyoolessaa akkanumatti uumamee sababaa godhachuun lammiwwan Ameerikaa fi lammiwwan ala aka biroo hidhuu itti fuftee jirti – ka jedhu – ministriin dhimma-alaa Yunaayitid Isteets, akka Mr. Waang hatattamaan gad-lakkisamu gaafatee jira.


Miseensonni Mana-maree Yunaayitid Isteets Hariiroo Raashiyaa Laalchisee Ilma Prezidaant Traamp Irra Ibsa Akka Barbaadan Beeksisan

Miseensonni Mana-maree Yunaayitid Isteets ijoon, waa’ee Raashiyaan dhimma filannoo Yunaayitid Isteets keessa harka galfachuu qorataa jiran – ilmi prezidaantichaa, Donaald Traamp Juuniyeer, magaalaa Niyoork keessatti ogeessa seeraa Raashiyaa, odeeffannoo duula filannoo Dimookiraatittii Hilarii Kilinten miidhuu malu harkaa qaba – jedhame wajjiin wal walga’uu isaanii ilaalchisee akka ibsa kennan ka fedhan ta’uu beeksisan. “Duulli filannoo Traamp Raashiyaa waliin shiruuf kaka’umsi inni qabaatee ture kan sammuu namaa jeequ” – Mana-mareetti, hooggantuun garee sab-xiqqaa Dimookiraatotaa. Ilma anga Prezidaant Traamp kama malees, kan umuriin isaanii waggaa soddomii ja’aa – soddaan Prezidaantichaa – Jaared Kushiner, akkasuma, gurumuu qorattoota kana duratti dhugaa ba’uuf jiran.


Donaald Traamp Kabaja Guyyaa Biyyoolessaa Faransaay Irrastti Argaman

Prezidaantiin Yunaayitd Isteets – Donaald Traamp, guyyaa biyyoolessaa Faransaay “Bastille Day” jedhamu har’a ayyaanaffeme irratti keessummaa kabajaa ta’uun mul’atan. Har’a yeroo guyyaan biyyoolessaa Faransaay kun gara sa’aatii lamaaf ayyaaneffametti, guyyaa waraanni Ameerikaa Lola Addunyaa Lammaffaatti jalqaba seene yaadachuuf, jeettonni waraanaa Ameerikaa qilleensa irra marsaa turan. Magaalaa Paaris, daandii beekamaa Chaaz-Elizii jedhamu irra loltoonni Yunaayitid Isteets, waraana Faransaay kuma hedduu – meeshaalee waraanaa akka taankiilee, misaaheloota, laawuncherootaa fi konkolaatota waraanaa waliin hiriiran. Poolsioonni kuma sadi’ii fi dhibba shan ta’an immoo, haleellaa shororkeessummaa geggeessamu malu irraa hiriira ayyaanichaa tiksaa turan. “Michoota amanamoo fi hiriyoota keenya nu gargaarsuuf qabna. Isaan keessaa tokko tokko Ameerikaa dha. Kanaaf jecha kan nuti eenyullee adda nu baasuu hin danda’u. Eenyullee – jennu” – Prezidaantichi Faransaay – Maakroon.


Prezidaant Doonaald Traamp Daawwannaa Isaanii Faransaay Eegalan

Prezidaantiin US Doonaald Traamp marii farra shororkeessummaa prezidaantii Ferensaay Emmanuel Macron waliin geggessuu akkasumas ayyaana waggaa Ferensaay kan Bastille Day jedhu irratti argamuuf har’a Paarisiin seenanii jiran. Waggaa tokko dura Traamp Paaris shorokessonni gamas waan sosso’aniif bakka akkaan hamaa ittiin jedhanii turan. Ameerikaa walii galtee Paris haala jijjiirama qilleensaa kan bara 2015 keessaa baasuu dhaan ani Pittsburh malee Paris-n bakka hin bu’u jedhanii turan. garuu immoo afeerraa Macron simatanii ayyaana waggaa biyyattii kan walakkeessa baatii Adoolessaa irra kabajamu irratti argaman. Prezidaanticha waliin wal arguun cinatti Traamp angawoota waraanaa US waliin laaqana qooddachuu dhaan bakka awwaalcha Napoleon Bonaparte daawwataniiru. Dangaa biyyoota keenya lamaanii irratti mari’achuuf jirra. Yaadawwan irratti walii hin galin dabalatee kan jedhan prezidaantiin Paaris, balaa shororkeessummaa, rakkoo Siiriyaa fi Liibiyaa keessaa dabalatee ni mari’anna jedhan.


Qabsaa’aan Mirga Namaa Lammii Chaayinaa Du’aan Boqotan

Kan mana hidhaa keessa turan qabs’aaan mirga namaa Liw-shaalboo dhibee kaanserii tiruun dhukkubsataa erga turanii booda umurii waggaa 61tti har’a du’aan boqotanii jiran. Liw-n badhaasa Nobelii nagaa kan argatan yoo ta’u waggoottan saddeettan darbaniif mana hidhaa keessa turanii hospitaala Shenyang, China keessatti du’aan boqotan. Mana hidhaa ba’anii mana yaalaa kan seenan dhibeen isaanii sadarkaa dhumaa irra erga ga’ee booda. Qulullinni kunuunsa fayyaa isaaniif kennamaa ture falmisiisaa kan ture ennaa ta’u Beijing wal’aansa fayyaaf US ykn Germany akka dhaqan kan maatiin gaafate fudhatama dhabsiise. Liwun barsiisaa Koolejii fi barreessaa beekamaa kan turan ennaa ta’u yaada isaanii mul’inatti dubbachuun beeksamu. Jijjiiramni polotiikaa biyyattii keessatti akka dhufu qabsa’aa turan.


Ameerikaa fi Qaataar Shororkeessummaatti Duuluuf Walii Galan

Yuunaayitid Isteetis fi Qaataar shororkeessummaa galoo galaana persiaa irratti duuluuf walii galtee isaan dandeessisu mallatteessan. Ministriin dhimma alaa Rex Tillerson har’a magaalaa Doha ennaa daawwatan ibsa kennaniin akka jedhanitti walii galteen sun torbanneen hedduuf mariin erga geggeessamee boosa mallatteessame. Walii galteen sun tarkaanfii walitti aanee biyyoonni lamaan baatilee fi waggoota dhufan keessa attamiin deddeebii maallaqaa addaan kutanii fi hojii farra shororkeessummaa addunyaa saffisan irratti fuuleffata jechuu dhaan Tillerson tuuta oduuf ibsaniiru. Qaataar giddu galeessa bahaa keessaa bakka maadheen waraanaa US guddichi keessa jiruu fi bakka xayyaarri gurmuu waraanaa Ameerikaan dursamu garee IS Iraq fi Syria keessaa irratti haleellaa samiin raawwatani.


White House Raashiyaan Filannoo Ameerikaa Gidduu Seenuu Haaluu Itti Fufe

Ilmi prezidaant Donald Trump fi abukaatoon lammii Raashiyaa waggaa darbe akka wal arganiif namni haala mijesse e-mail Trumpiif ergeen akka jedhetti mootummaan Raashiyaa dula filannoo Hillary Clinton kan miidhe madda odeeffannoo ta’uu mala jechuu isaa gaazexaan New York Times kaleessa gabaasee jira. Abukaatoo lammii Raashiyaa Natalia Vesel-nits-kaya waliin mariin baatii waxabajjii darbe agawoota duula filannoo Traamp gameeyyii waliin geggeessame kan dhaga’ame prezidaant Traamp kaadhimummaa paartii isaanii injifatanii Wikileaks immoo email Clintoniif qaanessaa ta’e baasuu erga jalqabee torbanneen hanga tokk odura. Alan Futerfas abukaatoo ilma Traamp oduu NY Times haalanii jiran. White Houses himannaa Raashiyaan filannoo US jidduu seenuu mormuun falmee jira


Magaalaan Iraaq Mosuul IS Jalaa baahuu Isheetti Pirezdaant Traamp Gammachuu Itti Dhagahame Ibsan

Prezidaant Doonaald Traamp magalaa Iraq IS harkaa baasuu isaaniif muummicha ministeeraa Iraq fi humnootii naga eegumsa isaaniin baga gammaddan jedhan. Ibsa White House irraa kennaniin Traamp akka jedhanitti garee leellistota kanaa kanneen Mosul keessaa injifachuun guyyaa inni Iraaq fi Siiriyaa keessaa qabu kan harkaan laka’amu ta’uu isaa mul’isa jedhan. ISn guutummaan dhabamsiisuuf illee dhaadatanii jiran. Prezidaant Traamp akka jedhanitti US lammiiwwan Iraaq kanneen kumaan laka’amanii fi harka IS keessatti dararamaniif du’aniif gadda itti dhaga’ame ivbsaniiru. Muummichi ministeeraa Haider al-Abadi injifannoo kana sirnaan kan labsan kaleessa magaalaa IS dhuunfatee ture irraa ti. Injifannoon kun hacuuccaa, gara jabinaa fi shororkeessummaatti duuluun argame jedhan. Abaadiin akka jedhanitti “Mosul keessaa Mosl irraa uummata maraaf kan ani labsu kufaatii fi dhabamuu garee shorokeessaa IS jedhan. itti dabaluu Iraaq amma iyyuu caasaa gareen shororkaa kun amma iyyuu biyyattii sabatiinsa dhorkaa waan jiruuf rakkoo keessa jirti. Lola Mosul keessaan siiviloonni kumaan laka’aman ennaa du’an kanneen kuma 900 ta’an qe’ee ofii irraa godaananiiru.


Mosuul Walaba Baate : Looltoota Iraaq

Humnootiin Iraaq injifannoo Mosul irratti argatan kabajaa yeroo jiran kanatti manaa gara manaatti adeemuun harcaatuu hidhattoota Islaamiik Isteetes waraanaa jiru. Wal waraansii dhumaa hidhattoota Islaamik Isteetes waliin gaggeessan hamaa ta’uu isaa fi manaa gara manaatti deemuun hidhattoota lafa dhokotanii jiranii baasuuf yeroo yaalan hidhattonni of wareeguuf jecha uffata dhukaatoota uffata isaanii irratti maranii akka jiran dubbatan. Dilbata kaleessaa Moosuul keessatti aduun yeroo seenuu jalqabdu jilli mummicha ministeera Iraaq kan bilisummaa ishee gonfatte Mosul keessaa ba’an.Jiraattonni hangi tokko kanneen daw’annaa mummicha ministeeraa Haidar al—Abadiin gammadan bilbila harkaa fi kameeraa qopheeffatanii suraa kaasuuf ykn vidiyoo waraabachuuf eeggataa turan.


Filannoo Yunaaytid Isteetes fi Raashiyaa

Hojjataa gameessii kan prezidaant Donald Traamp bara 2016 keessa abbaa alanagaa Raashiyaa waliin dubbatee jira oduu jedhu masaraan mootummaa Raashiyaa Kreemlin beeksisee jira. Abukaatoon Raashiyaa kun mormituu Traamp kan turan Hilarii Klintan kan ilaaleen odeeffannoo ishee miidhu kennuuf waadaa seenanii turan jedhame jira. Kunis Traamp paartii Ripaablikaanootaa irraa injifatanii prezidaantummaaf akka dhiyaatan eega baramee booda. Dubbii himaan Kreemlin Dimitri Paskov akka jedhanti abukaatoo maqaa dhaahaman hin beeku, abuukaatoo raashiyaa mara beekuu hin danda’uu akkasumas nama isaan Amerikaa keessaa qunnamanis faana hin dhawuu jedhan.


Dureeyyiin addunyaa 20n G-20 Hamburgi,Jermenitti korati jiran warra hiriira mormi bahuu fi poolisiin achitti lafa walti chochoosuutti jiran

No media source currently available Hamburgi,magaalaan Jermenii midhaagumaan addunyaa keessatti beekamtu ammaan tana waan hedduutti keessatti tahuutti jira. Korii biyyoota dureeyyii addunyaa 20n borii fi iftaan achitti taa’a.Suniin duratti namii kuma hedduu hiriira mormii bahee karaa cufaa,makiinaa gubaa,suuqilee fi waan fuula keessa dhufee ibidda itti kaa’aa guyyaa guddaan waan hedduu gubanii goola dhaaban. Bisaanii fi gaazii walti biifaa dhakaachaa,dullaa,caaccaba duloo (xaarmusii) fi woma argataniin wal akaahuutti jiran. Waan waliin hadhan keessaa tokko duloo shampaanyii ibidda keessa buusanii namaan hadhan fa. Kora kana kaan sirbaan kaan ammoo karaatti yaa’ee hiriira mormii bahee morma. Wal dhaba poolisii fi nama hiriira bahee irratti nama kurnya hedduutit miidhame. Hiriira kana jara siyaasaa warra bitaa oofu(Leftist) Jermenii gama cufaa wal yaamee qopheeffate. Obboo Sharafaddiin AbbaaJabal nama lafa hiriira itti bahuutti jiran, Hamburgi jiraatu keessaa tokko. “Hiriirii mormii kun haga guddaan guyyaa keessa namii wayaa adii mataatti naqatee sirba.Kora kana irraa bu’aa hin qamnu,dubbiin jaraa bu’aa hin qabduu,addunyaa beela keessa jirtii jarii ammoo fedhii ufi haasahaa jedha.” Akka jecha obboo Sharafaddiinitit hiriira kana eeguu fi lafa eeguuf poolsii 40,000 dhufe.Gubbaa xuyyuuraan jalaa ammoo poolisi kuma hedduutti lafa eega. “Warir kun(Tiraampi,Puutin,Erdogaan) nagaa addunyaa eeguu hin dandeennee, rakkoo jiru baballisuu malee nagaa addunyaa fiduu hin dandeennee.Warii hoteellii fi manneen nyaataa jara kana asitti hin argauu hin barbaannu jedhee barreeffama qabatee morma.Jara kana asitti arguu hin barbaannu,”jedha obboo Sherefeddiin. Miseensotii G20 Laftii hiriirii itti bahuutti jiranii fi bulchootii kora itti taa’uutti jiran Hamburgi, nama miliyoona lamaatti keessa jiraata,Jermenii gama Kaabaa jirti.Nama biyya daawwatu miliyoona sagalitti itti dhufa. Londonii fi Paarisitti aantee lafa namii miliyoona hedduu itti dhufu keessaa tokko. Gama siyaasaatiin ammoo lafa Liberal ykn siyaasa yaada gama gamaa ulfeessitutti keessa jira adoo jarii keessa jiruu korii kun itti taa’uun nama hedduu ajaahibsiise jedha warrii lafaa.


Prezidaantonni Amerikaa fi Raashiyaa Walarganii Dubbatan

Prezidaantiin Yunaaytid Isteets Donaald Traamp har’a gita isaanii kan Raashiyaa Vlaadmir Putiin waliin dhimmootii addaa addaa irratti mari’achuu isaanii dubbatan. Waan biyyoota lamaanif gaarii ta’e akka dhufuuf jiru nan arga jechuun fulaa fulatti itti dubbatan Traamp marii isaanii ituu hin jalaqabiin dura. Mariin hogganoota lameenii kun walgahii Hamburg sana caalaa qalbii addunyaa hawatee jira.Prezidaantii Amerikaa duraanii Baaraak Obaamaa fi prezidaantii putiin gidduu hariiroo qabanaa’ee kan ture yoo ta’u Traamp garu hariiroo biyyoota lameeni nan foyyeesse jechaa turan.


Doonaald Traamp: Biyyoonni Hundi Amala Hamaa Kooriyaan Kaabaa Ifatti Agarsiisaa Jirtu Dura DHaabbachuu Qaban

Prezidaantiin Yunaayitid Isteets – Doonaald Traamp, har’a, biyyoonni martinuu sodaachisa humna Niyuukilaraa Kooriyaa Kaabaa uumaa jirtuu fi amala hamaa ifatti agarsiisaa jirtu dura akka dhaabbatan waamicha godahanii jiran. Amalli “baay’ee baay’ee hamaan” biyyattiin agarsiiste – jedhan kun, akka daafoo hamaa itti fidu illee akeekkachiisanii jiran – Prezidaant Traamp. Har’a ennaa Poolaandiin daawwatanitti kan kana dubbatan – Prezidaantichi Yunaayitid Isteets, “ani nama sarara diimaa sararu miti, nama waa'ee karoora kootiis haasa’u miti.” jedhanii, garuu deebii ciccimoo ta’an akka yaadaa jiran hubachiisan. Garuu, maal akka ta’e waan bal’isanii dubbatan hin jiru. Tokkummaa Mootummootaatti Ambaasaaddarri Yunaayitid Isteets – Niikii Haalii, miseensota gola naga-eegumsaa ka Tokkummaa Mootummootaaf haasawa godhaniin, Misaahela ardii qaxxaamuru kan Kooriyaa Kaabaa dhukaastu humna waraanaan of irraa deebisuuf Yunaayitid Isteets qophii ta’uu ishee dubbatanii jiran.


Hidhattoonni Prezidaantii Venezuweelaa Seera Tumtoota Garee Mormitootaa Reebaan

Hidhattoonni Prezidaantii Venezuweelaa – Nikoolaas Maaduuroo deggeran, kaleessa, mana-maree bakka-bu’ootaa biyyattii garee mormitootaan guutame irratti haleellaa geggeessuudhaan, seera-tumtoota haga tokko reebanii, kaan immoo sa’atiilee sagaliif gamoo sana keessatti ugguranii turan – jedhama. Miseensota mana-maree fi hojjetoota gamoo sana keessaa dabalee namoota 12 tu haleellaa kanaan madaawe. Dura-taa’aa mana-maree biyyattii – Juuliyoo Borges, haleellaa geggeessamee fi haala hamaa Venezuweelaa keessatti uumame kanaaf – Prezidaanticha biyyattii – Nikoolaas Maaduuroo balaaleffatan. Rakkoo siyaasaa fi dinagdee baatiileef biyyattii mudate irraa kan ka’e, hiriirawwan mormii deggertoota mootummaa fi mormitoota mootummaan gamaa fi gamanaan geggeessamaa ture yeroo hedduu hookkaratti jijjiramaa ture. Sababaa kanaan haga ammaatti namoota dhibba tokko tu ajjeesame.


Prezidaantiin Koriyaa Kaabaa Milkaa'uu Dhukaasa Misaa'eelaatiin Guddaa Gammadan

Koriyaan kaabaa kibxata kaleessaa misaa’eela ardiiwwan keessa lafa dheeraa deemu dhukaasuun yeroo duraaf milkaa’uu ishee prezidaantiin biyyatti Kim Jong Un of jejaa jiran. Prezidaant Kim garee hayyootaa fi ogeessoota teknikaaf akka ibsanti Yunaaytid Isteetes yeroo guyyaa bilisummaa ishee kabajaa jirtuutti keennaa nuti qopheessaa jirru kana fudhachutti gammaddu dhisuu malti jedhan jedha dhaabbatti oduu biyyatti. Koriiyaan kaabaa dirree xayyaaraa naannoo daangaa Chaayinaa jiru irraa misaa’eela Hwasong – 14 jedhamu kan dhukaastee yoo ta’u akaadaamiin saayinsii ittisaa ka biyyatti akka jedhutti fageenya kiloo meetra 933 furguggifamuu kan danda’uu ta’uu fi lafa irraa gara samiitti kilo meetra 2802 ol fagaatee akka ture ibsamee jira. Misaa’eelli kun daqiqaa 39 eega furguggifamee booda galaana Jaapaan keessatti kufuun beekamee jira.


Traamp Hariiroo Daldalaa Chaayinaa fi Koriyaa Kaabaa Gidduu Jiru Qeeqan

Chaayinaan koriyaa kaabaa waliin daldala jabeessuu isheen kan ka’e prezidaantiin Amerikaa Traamp akka jabaatti qeeqanii jiru. Amerikaan dhiyeenya kana Chaayinaa waliin walta’iinsa garaa garaa tolfachuuf walii galuun ni yaadatama. Traamp qeeqa kana kan dhiyeessan walgahii biyyoota dureeyyii G-20 jedhaman irratti argamuuf gara Polaanditti ituu hin qajeeliin dura ture. Walgahii sana irratti prezidaatiin Chaayinaa argamuuf jiru.Traamp dhaamsa Twiitar irratti barreessaniin daldallii Chaayinaa fi Koriyaa kaabaa gidduu Nuusa waggaa isa jalqabaa irratti 100 keessaa harka 40 guddate. Chaayinaan nu waliin hojjachuuf itti baayyata, garu akka yaalaniif carraa laannaaf jedhan. Sagantaa oomiisha meeshaalee Nukleeraa Koriyaa kaabaa fi yaalii dhukaasa misaa’eelaa lafa fagoo deemuu kan Kibxata kaleessaa gaggeeffameen Traamp dura dhaabannaa isaan mudatee jira. Traamp dhiyeenya kana akka jedhanti yaalii chaayinaan gootu hedduu kan dinqsiifatan ta’uus yaaliin ishee hin milkoofne. Ta’uus immoo chaayinaan yaaluu ishee nan beeka jedhan Traamp.


Kooriyaan Kaabaa Misaayila Lafa Fagoo Furguggifamu Yaaliif Dhukaaste

Kooriyaan akeekkachiisi sadaraa addunyaa irra deddeebi’uun kennamus kaabaa misaayila lafa fagoo furguggifamu gad dhiiftee jirti. Kunis tattaaffii Pyongyang meshaa nukleraa oomishuuf qabduuf injifannoo akkan barbaachisaa dha jetti. Misaaylii sun kan fuguggifame buufata xayyaaraa daangaa china Kaaba gama bahaa bakka kooriyaa kaabaa waliin wal daangessu irraa yoo ta’u godinaa dinagdee addaa Jaappaan irra bu’e. Kunis Tookyoo kan rifaasisee jira. Kooriyaan kaabaa misaaylli isee addunyaa isa kamiinuu dhaqqabuu danda’a yoo jettu kunis Beejing Pyongyang irra uggura cimaa ka biroo akka keessu dhiibbaa irraa kaa’e jira. Attamiin deebii akka kennitu garuu ifaa miti. Chaayinaan KOoriyaan kaabaa murtii gola naga eegumsaa walliin gocha wal faallessu irraa of qusattee mariin furmaata gara fiduutti akka deemtu waamicha gooteetti jechuudhaa dubbi himaan ministrii


Gumii G-20 Irratti Falmiin Jijjiirama Qilleensaa fi Daldalaa Ka’uu mala

Poolisiin qophee xumuree hiriirtonni mormiis Humburg Germanyy keessatti bakka tolfataa ennaa jiran kantti prezidaant Doonaald Traamp wal ga’ii biyyoota dinagdeen durooman addunyaa 20 ta’an irratti argamuuf gamasitti yeroo qajeelan haalli jiru salphaa ta’a jedhee kan tilmaamu huin jiru. Traampii fi chaansilerittiin Jarmanii Angela Mrkel dhimmootii jijjiirama qilleensaa fi daldalaa irratti wal falmii keessa iru, garuu tattaaffii shorokeessummaatti duuluu, yaalii misaaylia kooriyaa kaabaa kan boodanaa fi kkf ilaalchisee walitti isaan fiduu mala. Merkel dhimmootii hedduu irratti walii galtee irra akka ga’amuuf kan hojjetan ta’uu waadaa seenaniis, garuu hariiroo bulchiisa US waliin jiruuf garuu dingiitu ta’a jedhanii hin eegan. Merkel akka jedhanitti sadarkaa ol aanaatti waan wal nu fakkeessuufi adda adda nu baasu qabna. Kanaaf mariin sun sana ta’a jedhee tilmaamuu hin fedhu, dhimmoota mara irrattis ejjennoo tokkos qabaanna jedhee hin yaadu. Garuu waliin diplomaasii addunyaa ilaalchisee waliin mari’achuun garuu waan hiika qabuuf gaarii natti fakkaata jedhan.


Guyyaan Walabummaa Ameerikaa Har’a Kabajamee Oole

Lammiiwwan Ameerikaa har’a jechuun Adoolessa 4 guyyaa Briteen jalaa itti walabooman kabajanii oolu. Uummanni miliyoonaan laka’amu waggaa 241ffaa Ameerikaan walabumaa itti gonfatte agarssiisa xaaxee qabsiisuu, sirboota adda addaa, nyaata alatti bilcheessanii waliin qooddachuuf taphoota adda addaan kabajaju. Jaarmoliin naga eegumsaas ayyaanni kun nagaan akkakaajamu gochuuf bifa haaraan qindaa’anii jiran. Kutaa Kaaba gama kaabaa magaalaa Boston, Massachuseets bakka waraanni warraaqsaa Ameerikaa itti jalqabe keesatti poolisiin xayyaara nam maleeyyii yeroo bobbaasuu dhaan bakka uummati kummi 500 ta’u wal ga’uu xaaxee qabsiistu samii irraa suraa kaasuuf jiru. Magaalaaleen kan akka NY fi Washingtion illee guyyaa walabummaa kun nagaan akka kabajamu qoophee barbaachisu xumuraniru. prezidaant Donald Trump ayyaana kana maatiiwwan miseensota waraanaa waliin nyaata alatti bilcheessan qooddachuun yoo ta’u booda irra hojjttoota White House fi maatiiwwan kana waliin xaaxee qabsiisamu daawwatuuf jiru.


Chaayinaan 'Dooniin Humna Galaanaa Yunaayitid Isteets USS Sethem Jedhamu Daangaa Cabse' Jechuun Balaaleffatte

Dooniin humna galaanaa Yunaayitid Isteets odoola wal-falmsiistuu galaana Chaayinaa Kibbaa keessa jirtuu fi mootummoonni biyyoota Asiyaa sadii abbummaa irratti labsatan – Odoola Tritoon irraa fageenya maayilii 12 lamaa irra akka deemaa jirtu himamee jira. Chaayinaan immoo, “dooniin humna galaanaa Yunaayitid Isteets, kan “USS Sethem” jedhamu, daangaa cabse – jechuun balaaleffattee , kaleessa dooniilee ishee waraanaa fi jeettota ishee gara sanatti bobbaaftee jirti. Doonin Yunaayitid Isteets sun, shaakala mirga nagaan dabruu gochuu, ka duraanuu baratame irraa kan hafe waan haaraa akka hin godhiin dubbatu – aangawaan Yunaayitid Isteets tokko immoo. Dubbiu-himaan ministirii dhimma alaa Chaayinaa Luu Kaang garuu, “gochaan Yunaayitid Isteets, tuttuqqaa siyaasaa fi waraanaa ti” jechuun balaaleffatan.


Prezidaant Traamp Sagantaa Niyuukilaraa Kooriyaa Kaabaa Ilaalchisuun Hoggantoota Chaayinaa fi Jaapaan Hasofsiisan

Prezidaantiin Yunaayitid Isteets – Doonaald Traamp, waa’ee sagantaa Niyuukilaraa Kooriyaa Kaabaa ilaalchisuun --- Prezidaantii Chaayinaa – Shii Jiinpiingii fi muummicha-ministaraa Jaappaan – Siinzoo Abee waliin qofa qofatti telefoonaan dubbatanii jiran. Waayit Haawus akka jedhutti, prezidaant Traampii fi giti isaanii ka Chaayinaa – Shiin, galoo galanaa Kooriyaa niyuukilara irraa bilisa gochuutti cicha qaban irra deebi’anii raggaasisanii jiran. Kana birattis, Prezidaantichi Chaayinaa – Shii Jiipping, waa’ee Taayiwaan ilaalchisee akka prezidaant Traamp, akkaataa tokkummaa Chaayinaa hin faallessinetti of eeggannaan akka qaban gaafatanii jiran. Bara 1979 irraa jalqabee, Yunaayitid Isteets, waa’ee Taaywaan irratti ejennoo Chaayinaan qabdu, kan Taaywaan akka qaama Chaayinaa taateetti beektu kabajjee turte. Torban dabre immoo, meeshaa waraanaa doolaara Biliyoona tokkoo fi qabxii afurtamiii-lama Taaywaanitti guruguruu yaada jedhu raggaasiste. Gama biraatiin, prezidaant Traampii fi muummichi-ministaraa jaappan - Siinzoo Abee, marii telefoonaan geggeessaniin, akka Kooriyaa Kaabaa daandii hamaa qabattee jirtu kana irraa deebitu kan waliin dhiibbaa godhan ta’uu irra-deebi’anii mirkaneessuudhaan, yoo Kooriyaa Kaabaa haala sodaachisaa uumte yokaan tarkaanfii fudhatte deebii kennuuf qophii ta’uu isaanii hubachiisan.


Dhaabbata Sagantaa Nyaata Addunyaa (WFP): Walitti - Bu'iinsi Beela Hammeessaa Jira

Dhaabbanni Sagantaa Nyaata Addunyaa bara 2030tti akka addunyaatti beela ballleessuudha karoorri Dhabbannii Mootummoota Gamtoomanii qabu waan dhugoomu in fakkatuu jedhe. Sababn isaas walitti bu’iinsi biyyoota Giddu-gala Bahaa, Afrikaa fi kaanii gufuu itti ta’uu isaati. Bara 2016 namoota miliyoona 700 fi miliyoona 95tu beelahe an jedhu gaabaasni Mootummoota Gamtoomaanii, oggaa tokkoof beelballeesuudhaa tattaafii godhamee irratti xiyyeeffate. Haala jiruu iratti hudahudhaanis karoorri bara 2030 beela hambisuudhaa baafame dhugoomsuun an ta’u infakkaatu an jettemmoo dubbi himtuu dhabbata sagantaa nyaataa Addunyaa Bettiinaa Lusheeri. Gabaasni guutuun kinooti. No media source currently available


Waa’ee Prezidaant Traamp Seera Cabsuu fi Dhiisuu Irratti Seera-tumtoonni Lamatti Qoodamanii Jiran

Dhuga-ba’insi marsaa lammataa mana-maree Yunaayitid Isteeets fuul-duratti geggeessame, waa’ee Raashiyaan filannoo Prezidaantummaa Yunaayitid Isteets bara dabree keessa harka galfachuuf carraaqqii gooteetti fuuleffata. Dhimmi ijoon haga ammaatti murtii hin argatiin jiru, haala Raashiyaatti hidhata-qabuun prezidaant Traamp seera Yunaayitid cabsan moo hin cabsine? Ka jedhu. Ibsi prezidaantichi torban dabre fuula Twiiterii isaanii irratti maxxansan akka agarsiisutti, waan qorannaa jala jiran fakkeessa. Akka waan adamsamaa jiraniitti eeran. Abbukaatoolee isaanii keessaa tokko ka ta’an – Jeey Sekuloo garuu, ni haalan. Prezidaant Traamp qorannaa jala jiraachuu isaanii ka mirkaneessu ragaan sirnaawaam akka hin jirre dubbatan. Jalqaba baatii kanaa irra, daarektarri Dhaabbata Qorannaa Biyyoolessaa Yunaayitid Isteets, kan FBI – Jeems Komeey, Koree Mana-maree Murtii-seeraa yokaan Senerii Yunaayitid Isteets duratti ennaa dhugaa-ba’anitti, Prezidaantichi, “qorannaan kun akka hafu goota, jedheen abdadha” jechuu isaanii dubbatanii turan. Gorsaa Naga-eegumsaa biyyoolessaa duraanii taayitaa irraa hariyataman – Maayikil Filin irratti qorannaa geggeessamu ilaalchisuun kana dubbatan. Jechu prezidaantichaa akka ajajaatti akka itti dhaga’ame dubbatan – Kooomeen. “Haasaan prezidaantichi ana waliin godhan seera cabsuu yaaluu dha – jechuun gahee koo natti hin fakkaatu. Garuu, akka haasaa nama jeequuttan fudhadhe. Akka waan baay’ee yaaddessaa ta’eetti” jedhan. Prezidaant Traamp garuu, ni haalan. “Ani sana hin jenne. Akkan jecha namoota hundaa har’a dubbiseetti, otuun jedhe tahes waan badii ta’u hoomtuu hin jiru. Garuu, ani sana hin jenne” jedhan. Dhimma Raashiyaa waliin hidhata qabuun ka seera-cabsuutti prezidaant Traampiin himachiisuu danda’u – ragaan quubsaan jiraachuu irratti xiinxaltoonni seeraa wal-falmaa jiran. Ripuublikaanonni hagi tokko amma illee gama Traamp goranii falmaa jiran. Hoogganaan Gumii Qorannaa addaa dhimma kanaaf hundeessamee – Roobert Muuler, waa’ee Traamp xiyyeeffannaa qorannaa ta’uu fi dhiisuu waan ifattti dubbatan hin jiru. No media source currently available


Reeffi Nama Haleellaa Masjiida London Keessatti Du’ee Argame

Haleellaa masjiida irratti raawwatameen booda poolisiin London kan umuriin waggaa 51 Makram Ali har’a argee jira. Poolisiin akka jedhetti namni kun kan du’e haleellaa torban darbe magiida irratti raawwatameen miidhaa hamaa irra ga’eeni. Namni konkolaataa oofu tokko namoota Masjiida London keessaa ba’an rukutuu isaa dura namni kun dhukkubsataa ture. Ibsi poolisii London akka jehutti Aliin kan du’e miidhaa hamaa irra ga’een yoo ta’u, garuu dhukkuba durumaan qabu ykn konkolaataa sanaan balaa irra ga’een du’uun isaa hin beekamiin jira. Aliin nama gaa’ila qabuuf abbaa ijoollee ja’aa ture. Banglaadeesh irraa gara Briteenitti kan godaan umurii isaa waggaa kudhanitti ture. Maatiin isaa akka jedhanitti nama nagaa fi diina tokko iyyuu kan hin qabaanne. Haleellaa sanaan namoonni 11 ka biroon miidhaan irra ga’ee jira.


Shakkamaan Haleellaa Beeljiyeem To’annaa Jala Oole

Buufata baabura imaltootaa Brussels irratti haleellaa raawwatamettii hidhata kanneen qaban namoota afur poolisiin har’a to’annaa jala oolchuu isaa angawoonni Belgium beeksisaniiru. Waajjirri abbaa alangaa federaalaa akka jedhetti hidhaan kun qaabama weerara Bruseels kan ganda Molenbeek keessatti raawwatame dabalate. Namoonni arfan attamiin halellaa sanatti hidhata akka qaban ibsi hin kennamne. Dubbi himaan waajjira abbaa alangaa Eric Van der Sypt duraan shakkamaan haleellaa Sanaa kan umuriin waggaa 36 hidda dhalata Morokoo kan maqaa O.Z jedhamuun beekamuuf tarii garee IS gargaaraa ture jedhanii turan. Shakkamaan kun duraan shororkeessummaattii hidhata hin qabu garuu Van der Sypt akka jedhanitti qorannaa geggeessame akka mul’isutti garee shorokeessaa ISf deggersa qabu agarsiiseera. Keemikaalaa fi meeshaaleen dhuka’aa ittiin hojjechuuf fayyadu mana isaa keessaa kan argame yoo ta’u Van der Sypt akka jedhanitti shakkamaan sun tarii boombii hojjechuu mala. Meeshaan borsaa argame keessa ture dhuka’aan kan guutame ennaa ta’u namni miidhaan irra ga’e hin jiru. loltoonni nama haleellaa sana raawwate bakkuma sanatti ajjeesanii jiran.


Boombiin Of Wareegaa Afgaanistaan Gama Kibbaa Keessatti Dho’e Lubbuu Hedduu Galaafate

Kanneen ijaan argan akka jedhanitti ennaa haleellaan sun raawwatame loltoonnii fi hojjettoonni mootummaa mindaa isaanii fudhachuuf jecha baankii magaalaa Lash-karga fuulleetti wal ga’anii turan. Dubbi himaan mootummaa naannoo Sanaa Omar Zwak VOaf akka ibsanitti kanneen balaan madaa’uu irra ga’e hangi tokko haala hamaa keessa jiru. kanneen miidhaan ira ga’ keessaa siivilotaa fi angawoota waraanaatu keessatti argama. Haleellaan kun ayyaanni Ramadaanaa dilbata dhuftuu utuu hin ga’in dura raawwatame. Kan balaa sanaaf itti gaafatama fudhate Talibaan loltoota Afgaanistaanii fi hojjettoota dhaaba basaasaa 80 ol ajjeesuu isaa dubbata. Dubbi himaan garee loote seentotaa Mohammad Yousaf Ahmadi akka jedhetti haleellaan sun guyyaa baankiin humnootii naga eegumsaa qofaa keessummeessuu fi siivilonni keellaa sana akka hin seenne dhorketti. Kan USn hoogganamu humntooti wal taatotaaf ajajaa kan ta’an Brgaader General Roger Turner haleellaa sana balaaleffatanii jiran. Halellaan gara jabinaa namoota nagaa ayyaana waggaa kabajuuf mindaa isaanii eeggatan irratti fuuleffate jedhan.


Biyyoonni Giddu-galeessa Bahaa Hedduun Qaataariin Moggaatti Qooduun Deemsa Siyaasaa Naannoo Sanaa fi Biyyoota Ollaa Hagam Jijjiira?

Torban jalqabaa kan baatii Waxabajjiitti, Saawudii Arabiyaa, Baahireen, Tokkummaa Imeretoota Arabaa, Masrii fi Yemen dabalee – biyyoonni naannoo sanaa hedduun, guyyaa tokkotti --- biyyattii Giddu-galeessa Bahaa keessatti duuroma isheetiin beekamtu – Qaataar irraa hariiroo dippiloomaasii kutachuu isaanii beeksisuun isaanii, addunyaa irratti wal-dhibdee siyaasaa qalbii addunyaa hawatee ta’ee jira. “Qaataar, shororkeessota waan deggertuuf” jechuun balaaleffatan – biyyoonni kun. Biyyoota naannoo sanaa ka biroo, biyyoota humna-qabeeyyii Addunyaa irraa fi biyyoota Afrikaa illee gamaa fi gamana hiriirsaa jira – dhimmi kun. Sababaan wal-dhibdee kana duuba jiru maali? Itti-galli fi daafoon inni fidu hoo maal tahuu danda’a? As kutaa Verjiiniyaa keessa ka jiru – Gloobaal Yunivasitiitti, hayyuu Falaasama Siyaasaa fi barsiisaa ka tahan – Dr. Alamaayyoo Birruu, Namoon qophii har’aaf haasofnee jirra. No media source currently available


Xayyaarri Siriyaa Rukutamee Kufee jetti Raashiyaan

Xayyaaroota wal taatootaa kanneen yunaaytid Isteetesiin hogganaman hundumaa samii Siriyaa irratti kan itti qiyyaafachuu jalqabdu ta’u Raashiyaan beeksiiftee jirti.Kunis xayyaara waraana Amerikaa samii Siriyaa irratti xayyaara waraanaa Siriyaa eega kuffisee booda. Waraanni Raashiyaa har’a ibsa baaseen dogoggoraan wal haleeluun akka hin jiraanneef meeshaa qunnamtii gargaarutti fayyadamuu kan dhaabe ta’u beeksisee jira. Sababaiin isaas humnootiin wal taatotaa meeshaa qunnamtii Kan Siriyaa keessatti balaan akka hin uumamnee ittisuuf gargaaru hin gargaaramanjechuun waraanni Raashiyaa himatee jira. Ministriin Ittisaa kan yunaaytid Isteetes ykn PeentaagobnDilbata kaleessaa akka ibseetti xayyaarri SU-22 jedhamu kan Siriyaa humnootii wal taatotaa kanneen magaalaa TABQAH cina jiran irratti Bombii roobse.Sana booda Amerikaan xayyaara Siriyaa haleeluun kuffifte jedh. Balaliisaas ta’e kanneen biroo achi keessa turan kan ilaaleen kan dubbatame hin jiru.Duraan humnootiin Siriyaa humnootii wal taatotaa kanneen Ja’Din keessaa haleelanii hanga tokko eega madeessanii booda akka gadhisanii ba’an godhan.


Landan keessatti Namnii Kudha Mada’anii Jiran

Polisiin akka jedhutti haleellaan kun musleemoota irratti kan qiyyaafate ta’uun ifa dha.Kanaaf akka haleellaa shoroorkaatti ilaalama jedhan. Wiixata har’a ganama konkolaataan tokko magaalaa Landan keessa ka jiru Masjiida tokko cinatti musleemoota karaa irra adeemaa turan rukutuun 10 madeessuu isaa polisiin magaaaltti beeksisee jira. Polisiin akka jedhutti haleellaan kun musleemoota irratti kan qiyyaafate ta’uun ifa dha.Kanaaf akka haleellaa shoroorkaatti ilaalama jedhan. Bulchaan magaalaa Landan Sadiq Khan kun gocha shoroorkaa hamaa magaalaa keenya keessatti gaggeeffame jedhan.Mummittiin ministeera Briteen Teresaa Meey haleellaa musleemoota irratti masjiida isaanii cinatti gaggeeffame jedhan. Itti aanaa komishinaraa fi duula farra shoroorkaaf angawaa gameessa kan ta’an Neil Basu har’a toota oduuf akka ibsanti lafa balaan kun itti dhaqqabe Landan gama kaabaa keessatti namnii tokko du’un gabaafamee jira.Garu maaltu akka ajjese qoratamaa jira.Angawoonni akka jedhanti qondaaltoonni polisii shofeerticha kokolaataa Sanaa kan umriin isaa 48 uummata iddoo sana tureen qabamee polisoonni immo hidhan.


Pirez.,Tiraampi seera malee hojjachuu fi dhibaachuu isaa qorachuutti jiran. ‘Innii ammoo ‘Kun falala nama jala maruu hinuma moo’anna!’ jedha

Dubbiin pirezidaantii Amerikaa Doonaldi Tiraampii fi miilota isaatiin himatan waan bubbule. Miilotii isaa gaafa duula filannoo pirezidaantumaa Amerikaa irratti fi innii eegii filanno moo’ee hujii jalqabuuf kurfoo jiruu isaa fi miilotii isaa bulchoota Raashiyaa waliin seera malee hojjatan jedhanii himachuutti jiran. Waan seera malee jedhan keessaa tokkoo Raashiyaa Tiraampi gargaartee akka innii filannoo pirezidaantummaa moohatu tolchuuf odeeffannoo komputera paartii Demokiraatik jalaa hattee filannoo waliin dhahuu. Adoo pirezidaanti Obaamaan bara hujii ufii hin fixatin miilotii Tiraampi faatii filannoo moohuu mirkanfannaan seera malee bulchoota Raashiyaatiin wal dubbatanii dhossaa mootummaa Amerikaa itti himaa fi waan bara Obaamaa hojjatame diiguuf wal mari’achuu fi dhossaan bulchoota Raashiyaatiin wal dubbachuu fi waan hedduu. Pirezidaanti Tiraampi maqaa dhaaba daldala isaalleen biyya alaallee qaraxaa fi horii hedduu guurrachuutti jira jedhaniillee himachuutti jiran. Soddaa pirezidaanti Tiraampi, Jared Kushner ammoo seera malee maqaa soddaa isaa jalatti dahatee hojjachuu fi dhibaachuun qorachuutti jiran. Abbaa alangaa addaa Amerikaa,Jeff Sessions fi bulchoota Amerikaa Tiraampi waliin hojjatan tokko tokkoon yaamanii qorachuutti jiran. Qorannoo tana haga guddaan daarektera FBI, Biiroo Qorannoo Federaala Amerika ka durii, Rooberti Muuleritti itti jira. Pirezidaantii Tiraampi ammoo “tun falala namaa hin deebinee, dharaa walti guuranii ragaa itti barbaaduutti jiranii dhara tana hinuma irra aannaa jedhee” jedhee dheekkamsaan dubbata. Miseensotii paartii Tiraampi,Rippaabilikaan ammaaf woma Tiraampi gargaaran fakkaatan. Taatullee Tiraampi ergaa Twitter irratti erguu amaleeffateen “qorannoon dharatti dhugaa barbaaddu tun waan seenaa Amerikaa keessatti arganii hin beenne,” jechumatti jira. Tiraampi waan isaa fi Raahsiyaan himatan kana mormachaa ufi irraa dhowwaa bahe amma ammoo gama siyaasaatiin gargaars aitti gaafachuutti jira.\n\n"Akkuma beettan ya nu marsan.Tana isanuu hinuma beettan.Taatullee haga durii caalaa jabaannee guddannee wayyoomne mullanna. Hinuma argitan.”\nPaartiin Demokiraati Tiraampi fi miilota isaa irratti dubbii Raashiyaa tana jabeessumatti jiran. Kana keessaa tokko miseensa Kongireesii Amerikaa kutaa MD, Elijah Cummings. "Tun hujii demokiraasii teennatti lubbuu deebisuuf hojjatan.Nurraa baafachuu hin malle.” Tiraampi yoo hedduu yo waan Raashiyaa itti maqaa dhahan waan jechuu fedhu Tiwiteriin reeba. Miilotii paartii isaa ka akka Afi-yaa’ii mana marii Amerikaa,Paawul Rayaan faati Tiraampi hujii biyya bulchuu tana keessa hin turreef tana tahe jedhan.\n\n"Innii bulchiina kanaa haaraa.Waan ministirii haqaatii fi FBI waliin qabaachaa bahan akka dansaa hin beenne faaf tana taha.” Miseensii paarti Rippaabilikaan ka akka Charlie Dent faatii Tiraampi yoma waan isaa fi Raashiyaa maqaa dhahaa arge Twittertitti reebuun diqqeeffachuu male jedha. Yoo wannii Tiraampiin himatan kun dhugaa taatee balleessaa itti muran hujii irraa buusuu fa dandahan. Taatullee achi gahuufuu dharaa fi dhugaa jirtu akka dansaa keessaa qulquleeffatani qorachuuf abbaa alangaa addaa, daarektera FBI ka durii, Rooberti Muuler itti filanii qorachuutti jira.


Sagantaa Koolu Galtootaaf Obaamaan Diriirsan Bulchiinsi Traamp Hambisuuf Jiru

Ministriin naga eegumsa biyyoolessaa US sagantaa Immigireeshinii kan yeroo bulchiinsa Obaamaa ba’eef maatiiwwan koolu galtootaa kanneen ijoolleen isaanii seeraan biyya kana keessa jiraatan biyyaa akka hin bane eeyamu hambisee jira. Ministriin naga eegumsa biyyoolessa ibsa kaleessa galgala baaseen akka jedhetti hoogganaan ministerichaa John Kellyn seerri sun akka hafu mallatteessaniiru. Prezidaantichi duraanii Baaraak Obaamaan sgantaa sana bara 2014 keessa kan labsan yoo ta’u, Obaamaan aboo isaaniif kennan irra darbuu dhaan koolu galtoota seeraan ala US keessa jiraataniif kunuunsa godhu jechuun manneen murtii federaalaa kutaalee Ameerikaa 26n mormiin irratti dhiyaatee ture. Waadaa yeroo duula filannoo Traamp keessaa inni ijoon koolu galtoota seeraan alaa biyyattii keessaa baasuu isa jedhu ture. Haa ta’u malee ibsu kun sagantaa DACA jedhuuf kan ijoolleen koolu galtootaa ijoollummatti as dhufan kanneen kuma 770 ta’an biyyaa akka hin bane godhu hin ilaallatu.


Mana marii Amerikaatti itti gaafatamaa paartii Rippaabilikaan Istiivi Iskaalis fi miilota isaa hardha hadhanii mammadeessan

Istiivii fi miilota isaa hardha Amerikaa godina Verjiiniyaa magaalaa Aleksanderiya keessatti isaanii leenjii ispoortiitti jiran namichii tokko ittuma oli seenee qawween hadhee mammadeesse. Miseensii mana marii madeessan kun nama ganna 51 mudhii irra dhahanii amma ya wayyaahe.Waardiyaa jara sunitti isallee achumatti hadhee malee namii qawween nama hadhe sun kun silaa nama hedduu balleessaayyuu. Namichii jara kana hadhe nama godina Illinoi Chikaagooti achitti madeessanii hospitaalaatti lubbuu dhabe. Akka pirezidaantiin Amerikaa Doonaldi Tiraampi jedhetti miseensii mana marii AmerikaA ka madeessan kun nama jabaa hinuma fayyaallee. Siyaasaan haga dabruun addunyaa fi Amerikaa keessaa mullattu fala argachuu malte jedha Tiraampi. Namii kun jara leenjiif dirree keessa jirutti oli seenee ‘jarii leenjiitit jiru kun paartii Rippaabilikaan moo ka Demoktiaati,’jedhee gaafatee paartii Rippaabilikaan jennaan yoosuma qawwee bane. Paartii lamaanuu Rippaabilikaanii fi Demokiraatik hardha galma wal gahahii isaaniitti kora yaamanii miseensota mana marii isaanii loluun seera malee waan tahuu maltee mitii jedhanii seeraan qoratamuu male jedhanii akka miilota isaanii ka madaahan bira dhaabatan dubbatan.


Uggura Imalaa Doonaald Traamp Kaa’an Ammas Danqaatu Isa Mudate

Prezidaantiin US Doonaald Traamp uggura imalaa isaan biyyoota misliimota irra hedduu ta’an irraa Ameerikaatti akka hin imalle ajaja ol aanaa isaan dabarsan ammas mana murtii Federaalaan danqaan isa mudachuu isaa balaaleffatan. Manni murtichaa akka jedhetti prezidaantichi ennaa Bitootessa 6 ajaja ol aanaa sana dabarsaan aangoo isanii ol darban jedhee jira. Uggura imalaa Taamp dabarsan ennaa dura dhaabbanaan mana murtii isa mudatu inni kan San Francisco kaleessaa isa lammataa ti. Uggurri kun Iran, Sudan, Somalia, Yemen, Sryia fi Libya irraa gamanatti akka hin imalle ajaja ol aanaa dabarsanii turan.


Deggersi Ameerikaan Kennite Jajjabeessaa Dha: Daayriktera WHO Dr. Teewdroos Adaanoom

Hoogganaa jaarmayaa fayyaa addunyaa ta’uun kan filataman Dr. Teewdroos Adaanoom dhabamuu pooliyoo addunyaaf gumaacha US goote kan doolaara biliyoona 1.2 simatanii jiran. Gumaachi kun kan ta’e gumii Rotary Atlaantaa keessatti geggeessame irratti ture. Dhibee hamaa addunyaa kanaatti duuluuf michummaan maallaqaan deggeruu kun jiraachuu isaa arguun nama jajjabeessa jedhan Dr. Teedroos. WHOn qajeelfama imaammata talaallii pooliyoo kan dhiyeessuu fi attamiin talaalliin kun akka kennamu ilaalchisee qorannaa geggeessamu irratti kan hirmaatu ta’uu beeksisee, tooftaa ka biroo hatattamaan dhibee kana dhabamsiisuun danda’amu irratti illee kan hirmaatu ta’uu beeksisee jira. Gargaarsi argame kun WHOn biyyoota 70 keessatti to’annoo dhibee kanaa akka geggeessu gargaaruu akaksumas hayyoonni ijoollee miliyoona 450 waggaatti tallaaluu dandeessisan.


Hoggantoonni Daldalaa Briteen Gamtaa Awuroopaatti Hidhata Cimsuu Feena Jedhan

Hogganoonni daldala kan Briteen biyyattiin gamtaa Awuroopaa keessaa ba’u irratti gaaffii qaban jabeessaa jiru. Kunis torban darbe filannoo gaggeeffameen paartiin biyyatti bulchaa jiru kan Teresaa Meey paarlaamaa keessaa sagalee yayyabaa argachuu eega dadhabee booda. Mootummaan Briteen gamtaa Awuroopaa waliin isa duraan karoorfame ture caalaa hariiroo walitti dhiyeenya qabu akka qabaaatu fedhu.Gabaa Awuroopaa michuu keenya cimaa waan ta’eef jecha itti gargaaramuuf carraa qabaachuu qabna jedhu. Filannoo mufannaa hordoofsisee kan kamiisa darbee Sanaa as abdiin dinagdeen biyyatti akka hamaatti kufe.Abbootiin qabeenyaas mootummaa haaraa ijaaruu fi gamtaa Awuroopaa keessaa ba’u kan ilaaleen abdii raafamaa qabu. Haallii siyaasaa ititaan yeroo ammaa dhabamuun dhibbaa inni hogganoota daldalaa irratti qabaatu hin beekamiin jira.


Pirezdaantiin Faransaay Haaraan Paarlaamaaf Dorgomaa Jiran

Paartiin haaraa dhaabate kan Faransaayii irraa kan ta’an prezidaantiin Faransaayii Immanuel MaKroon filannoo paarlaamaa guutummaatti injifatu jedhamee eegama. Filannoo marsaa duraa Dilbata kaleessaa gaggeeffame akka agarsiisuutti sagalee kennamee keessaa harka 28 argatanii jiru. Kan isaan cina wal ta’uun dorgoman wal ta’an isaanii immoo sagalee kenname keessaa harka 4 waan argataniif walitti idaa’ame gumii biyyooleessaa keessatti sagalee yayyabaa akka argatan gochuuf jira. Barcuuma paarlaamaa jiran 577 keessaa 400 caalaa injifachuu isaan dandeesiisa. Uummatti Dilbata darbee ba’uun sagalee kenne xiqqoo yoo ta’u, uummata keessaa harka 52 kan ta’n sagalee hin kenniin hafan. Duula filannoo uummata addaan fageessee baatii darbe Makroon prezidaantii itti ta’an sanatu uummanni hedduminaan ba’e sagalee akka hin kenninee godhe jedhama.


Hiriirtoonni Moskoo Keessatti Hidhaman

Polisiin Raashiyaa hogganaa mormituu kan ta’e Alexei Navalny fi deggertoota isaa hidhanii jiru.Isaanis prezidaantii Raashiyaa Vladmir Putiin fi wal taatoota isaanii irratti har’a hiriira mormii ba’aa turan. Navalany waggaa dhufu prezidaantummaaf Putiin waliin akka dorgoman kan labsan yoo ta’u hiriirtoonni ituu daandii irratti hin ba’iin dura mana isaanii Moskoo keessaa cinatti qabamanii hidhaman. Hiriirtoonni hedduun hidhamuu isaanii oduu gabaastoonni ijan kan argan yoo ta’u jaarmayaan kan mootummaa hin ta’iin tokko hiriira kana hordofaa akka tureetti Moskoo keessatti namnii 120 ta’an hidhamanii jiru. Pitarsburg keessatti immoo 130 caalaatu hidhame.Namoonni kuma 3 caalaan magaalaa adda addaa keessatti hiriira mormii kana ba’anii jiran. Polisiin Moskoo keessatti hiriirtoota irratti waan akka mimmixaatti ija bubuu bifee jira.


Hariiroon Yoo Citee Hundumatu Miidhama: Qataar

Biyyonni Afuur Qataar waliin hariiroo qaban torban darbe kutan iyyu biyyattiin dinagdeen kan of dabdeessu ta’u ministeerri maallaqaa kan Qataar of amantaan dubbatan. Wiixata har’a Televiziyoona CNBC jedhamu waliin gaaffii fi deebii kan gaggeessan Ali Sharief al-Emadi akka jedhanti jijjiramnii hangii tokko jiraatuus garu jireenyii akkuma duriitti itti fufee jira. Kanaaf dinagdee biyya keessaa kan ilaaleen waan yaadda’uu qabnu hin jiru jedhan.Saa’uudii, Baahreen, Yunaaytid Arab Imereetes fi Masriin hariiroo jiru waan dhaabaniif jecha daldalli kutaa Sanaa waan addaan cituuf jecha hanqiina maallaqaa kan ofii isaanii isaan mata mataatti isaan mudata jedhan. Namoonni baayyeen Qaataar qofti akka waan midhamtuutti kan ilaalan ta’uus nutii Dolaara tokko yeroo dhabnu isaaniis akkasuma Dolaara tokko dhabu jedhan. Qataar hidhattoota Islaamaa fi Iraan deggertii jechuun biyyonni 4 hariiroo biyyatti wajjiin qaban dhaabuu isaanii ni yaadtama. Iraan gamii lameen adda addummaa qaban mariin akka furataniif har’a gaafattee jirti.Kuweet falmii jiru maanguddummaan gidduu seenuuf jirti.


Chaaynaa fi biyyootii ollaa isii Galaana Chaayinaa Kibbaa 'South China Sea’ irratti wal dhabuutti jiran

Taaywaan,Filippinsii fi Vetnaam bisaan Galaana Chaayinaa Kibbaa duruu falamaa guddoo qabu irratti walumatti dheekkamuutti jiran. Galaana kana waan hedduuf barbaadan; geejjibii doonii addunyaa harka sadii keessaa hrkii tokko asiin dabra.Garbii kun Karimata fi Malacca Straits haga naannoo Strait of Taiwan jedhanitti lafa km 1,400,000 bal’ata. Qurxummii miliyoona heddttu ta Eezhiyaa gama Kibbaa Bahaa qallabduutti asitti hora kuusaa zayitii fi gaazii hedduu asi jala jira. Galaanii ‘South China Sea’ kun GarbaPaasifikiin walti ejjaa biyya hedduutti dhiyaata.Garba sun keessaa gannatti qurxummii miliyoona dhibba hedduutti hora.Nama miliyoona 3.7 tana irraa hujii argata. Chaayinaan seera jabaa barana baafatteen akka lafa bal’oo km kuma hedduu garba sunii keessaa ji’a sadiif namii qurxummii hin baafanne hajajje. Taaywaan, Vetnaam fi Filippinsii faatii bisaan kana keessaa qooda qabaatanillee hajaja Chaayinaa kana hin fudhanne. Chaayinaan dooniin qurxummiin guurrattu bisaan sun irraa haga silaa keessa fagaachuu malte dabarsitee jennaan ammoo biyyootii ollaa isiilleen doonii fi bidiruu qurxummiin qabatan akka itti seenan hin hajajju. Vetnaam murtii Chaayinaa tana hin fudhanee Taaywaan ammoo bidiruu achi yaahanii qurxummii qabaniif badhaasa kenniti. Doonii fi bidiruun biyyoota tanaa cuftii hajaja Chaayinaa kana didanii qurxummii guurrachuuf kurfoo jiran Chaayinaan ammoo doonii fi bidiruu ji’a sadeen kana keessatti argite hin qabdi. Taatullee garba kanatti dooniin waan heddateef qurxummiin diqqaachuutti jirti.


Daarektarri FBI Baatii Dabre Taayitaa Irraa Hariyataman Har’a Koree Senetii Duratti Waa’ee Prezidaant Traampii fi Raashiyaa Dhugaa Ba’an

Ka prezidaant Traampiin taayitaa irraa hariyataman – Hoogganaan FBI duraanii – Jeems Koomeey, prezidaantichi akka lolee isaanii ta’anii fi qorannaa dhimma Raashiyaa dhiisan kan irraa eeganii turan ta’uu, Koree Basaasaa, ka Senetii Yunaayitid Isteets duratti dhugaa ba’an. Traamp, hoogganaa dhaabbata qorannaa biyyoolessaa ol’aanaa, kan FBI – Jeems Koomey taayitaa irraa hari’uun isaanii baatii dabre keessa ture. Waa’ee Raashiyaan dhimma filannoo Yunaayitid Isteets ka bara dabree keessa harka galfattee jirti – jedhamee otuu dhaabbatichi qorataa jiruu ka taayitaa irraa hari’ataman Koomeen, eega sanaa as waa’ee haasawwan si’a sagal prezidaat Traamp waliin geggeessanii turanii ifatti dhugaa-ba’uun kun ka jalqabaa ta’uu isaa ti. Sagal kana keessaa, ja’a telefoonaan, sadii fuulaa fi fuulatti prezidaant Traamp waliin dubbatanii turan – Koomeen. Prezidaant Traamp eega taayitaa irraa isaan hari’anii booda, waa’ee hariyitama isaanii ka prezidaantichi fi gargaartonni isaanii dubbatanii fi ibsan, ka yaada isaanii waliin-dhahe akka tahe dubbatan – Hoogganichi FBI duraanii. Itti fufuudhaanis, “Prezidaantichi, ana qaanessuu, ana caalaa immoo dhaabbata ani hoogganu qaanessuu filatan” – jedhan. “Seerri daarektera FBI hujii irraa buusisu jiraachuu baatullee bulchiinsi kun anaa fi, ana caalaa ammoo FBI qaanessuu filate. Akkana jedheee, waan dhaabii kun gargar haharca’e, waan hoggana dansaa dbaabee fi bulchiinsi illee abdii irraa.Tun dhara.” Jedhan Hariyatama isaaniif, “dhimma Raashiyaa, kan FBI qorataa jiru” kanuma prezidaantichi ofii dubbatanin fudhadha jechuun dubbatan. Waa’ee Raashiyaa ilaalchisee, waan haala Prezidaantichaa irraa hubatan ennaa dhugaa-ba’anis dhimma sanatti baay’ee dhiphachuu isaanii fi sababaa sanaaf hojii kaan hojjechuu dadhabuu isaanii akka irraa hubatan dubbatan. Traamp baatii Amajjii keessa eega taayitaa qabatanii booda, “jala-deemtummaan barbaada. Jala-buutummaan eega” ittiin jechuu isaanii ilee dubbatanii jiran – Koomeen. Waa’ee gorsaa naga-eegumsa bioyyoolessaa hariyatame – waa’ee Maayikili Flin qorannaa geggeessuu akka dhaabu isa gaafachuu isaanii illee dubbatanii jiran. No media source currently available


Uummati Briteen Filannoo Geggeessuuf Sagalee kennaa Jiran

Tereesaa May ennaa bakka gabaa London daawwatanitti deggertoota mormitootaan mormiin irratti dhiyaate. Duula filannoo cimaa ta’eef yeroo rakkisaa dha. Haleellaaleen sadii baatii lama keessatti erga raawwatamee booda Theresaa May dhimma kana ajendaa kanneen safuutti cichanii godhanii jiru. Yoo seerri mirga namaa keenya akka hin goone nu dhaabsisa ta’e, jijjiirree kana gochuu qabna jedhan. Yaadi isaan dhiyeessan kun hoogganaa garee mormituu kan Labour Partii Jeremy Corbyn biraa qeeqa dhaqqabsiise. Malli ittiin ati balaa dimokraasii irra ga’u dhaabsistu dimokraasii gad xiqqeessuu dhaan miti. Balaa sana dura dhaabachuu dhaani. Sana jechuun poolisii keenya fi tajaajila naga eegumsaa sirriitti maallaqaan deggeruu dhaani jedhan. Yaadi uummataa paartiin kanneen safuutti cichaniinii akka injifatu mul’isa. Garuu guyyoota dhiyoo dorgommii qabxii walitti siqeenya qabuutu geggeessamaa jira. Toora sadaffaa irra kan jiran dimokraatota yaada madaalawaa qaban kanneen London gamtaa Awrooppaa keessaa ba’uu mormani. Xiinxaltoonni akka jedhanitti biyyattiin fuula duratti tarkaanfataa jirti. Paartiin walabummaa UKf falmu amma dhabamee jira. Kanneen yaada uummataa walitti qaban akka jedhanitti Briteen gamtaa Awrooppaa keessaa ba’uun murteeffamuu waliin kanneen paartii kanaa sagalee kennan hedduun gara paartii warra safuutti cichaniitti goraniiru. Tereesaa May akka jedhanitti marii waa’ee Briteen keessaa ba’uu irratti dhiibbaa gochuuf sagalee ol aanaa argachuu akka qaban beeksisan. Paartiin warra socotlaand “Scottish National party” ka jedhamu UKtti adda ba’uuf rerferedumiin lammataa akka geggeessamu gaafataa jira. Uummati Scootlaand hedduun garuu jedhan Kevin, bara 2014 murteeffatan waan ta’eef battala referendumii geggeessuu hin fedhan. No media source currently available


Haleellaa London Kan Torban Darbeen Namni Du’e Ka Biroon Argame

Haleellaa shorokeessotaa torban darbe London keessatti raawwatameen reeffi nama ka biroon laga Thames keessaa argamuu poolisiin Briteen mirkaneessee jira. Poolisiin reeffi sun kan lammii Ferensaay Zeeviyer Thomas ta’uu har’a adda baafatee jira. Kibxata poolisiin London akka beeksisetti namni haleellaa sana raawwate sadaffaan kan umuriin waggaa 22 Youssef Zaghiba ka jedhamu yoo ta’u lammii Xaaliyaanii hidda dhalata Morokoo Longon Bahaa keessa jiraataa ture. Namni kun angawoota naga eegumsaan barbaadamaa hin turre. Kanneen haleellaa raawwatan lama immoo tokko lammii Briteen Khuram Shazad Butt fi kan London Bahaa keessa jiraataa ture Rachid Redouane ta’uu angawoonni adda baafatanii jiran.


Traamp Abbaa Alangaa Federaalaa Duraanii Daayriktera FBI Gochuun Moggaasufu Jiru

Prezidaant Doonaald Traamp har’a ibsa tweeter irratti maxxansaniin bakka direktera FBI duraanii James Comey abbaa alangaa federaalaa duraanii Christopher Wray kaadhimuuf kan jiran ta’uu beeksisan. Labsiin prezidaantichaa ka dhaga’ame Comey-n koree basaasaa Senetii duratti dhuga’a ba’umsaaf dhiyaachuu isaanii guyyaa tokko dura. Comey-n dhima Raashiyaan filannoo prezidaantummaa kan bara 2016 jidduu seenuuf kan Comey-n qorannaa sana akka dhaabaniif Traamp yaalii godhan ilaalchisee gaafatamuuf jiru jedhamee eegama. Koreen sun Mooskoo fi garee Traamp gidduu hidhati jiraachuu isaa illee ni qorata. Kan bakka Comey akka bu’aniif kaadhimaman Wray-n bara 2003-2005tti jechuun ennaa bulchiinsa George W. Bush kutaa yakka qoratu kan ministrii haqaa hoogganaa turan.


Haleellaa Teeraan Keessatti Raawwatameef Iran Saa’udii Himatte

Waraani Ira kan “Iran’s Revolutionary Gurds jedhaman Teheran keessatti haleellaalee shorokeessummaa raawwataman lamaaf Saud Arabiyaa himatan. Ibsi himannaa sun akka jedhutti haleellaaleen sun kan raawwataman prezidaantii Us fi hoogganoota boodatti hafoo Saaudii kanneen shorokeessummaa deggeran gidduutti wal ga’iin geggeessamee torban tokko booda. Gareen IS itti gaafatama fudhachuun jarri kun haleellaa suukaneessaa sana keessaa harka qabaachuu isaanii mirkaneessa jedha ibsichi. Gareen IS haleellaa yoo xiqqaate namoota 12 galaafatee kanneen biroo 42 madeesse sanaaf itti gaafatama fudhate.


"Qaataar Shororkeessummaa Gargaarti" Jechuudhaan Biyyoonni Jaha Hariiroo Dippiloomaasii Irraa Kutatan

Qaataar shororkeessummaa gargaarti – jechuudhaan, Saawudii-areebiyaan, Masriin, Tokkummaan Imeretoota Arabaa, Yemenii fi Maaldvis, har’a, hariiroo dippiloomaasummaa irraa kutatanii jiran. Ministriin Dhimma-alaa Qaataar immoo, tarkaanfiin biyyoonni kun fudhatan, “kan hundee qabatamaa hin qabnee fi odeeffannoo hin mirkaneeffamiin irratti hundaa’ee fudhatame – jechuun mormii isaa dhageessise. Dippioomaatota isaanii akka Qaataar keessaa baasanii fi biyya zayita boba’aan duuretti taate kana irraa, geejjiba qilleensa irraa fi galaana irraa akka irraa kutan beeksisan – biyyoonni Giddu-galeessa Bahaa kun. Masriin, akka Ambaasaddarri Qaataar sa’aatii 48 keessatti biyya ishee gad-lakkisanii ba’an akeekkachiisa kennite. Biyyoonni Galoo Pershiyaa immoo, lammiwwan Qaataar, guyyoota 14 keessatti akka biyya isaanii gad-lakkisanii ba’an akeekkachiisan baasan. Humnoota wal-taaatotaa Mootummaa Yemen deggeruun lolan kan hooggantu – Saawudii Arabiyaanis, akka humnoonni Qaataar waraana sana keessaa ba’an ajaja kennitee jirti.


Halellaa Landanitti Godhameen Walqabatee Amma Ammaatti Shakkamtoonni 12 To'annaa Jala Oolfaaman

Sambat-duraa darbe magaala Landanitti namoonni sadi konkolaataa vaanii fayyadamuudhan namoota naannoo riiqicha ‘London Bridge’ jedhamuuti bashannannaa turn rukkutaan. Haleellaa saniin lubbun namoota torbaa baduu fi shantamaa ol madaahuunibsameera. Ergasii poolisoonnii Landan fi humnoonni farra shororkeessuummaa biyyatti eegumsa cimaa gochaatii jiran. Gabaasa guutuu dhaggeeffadhaa No media source currently available


Prezidaant Traamp Akka Biyyi Isaanii Walii-galtee Kunuunsa Qilleensa Naannoo Biyyoonni Addunyaa Gara Dhibba Lamaa Mallatteesanii Turan Keessaa Akka Baatu Kaleessa Labsuun Addunyaarrtti Qeeqa Hedduu Kaase

Kanneen Paaris keessatti walga’an biyyoonni 197 jijjiiramni haala qilleensa naannoo addunyaaf sodaachisaa ta’uu hubachuudhaan, aara qilleensa gubataa biyya isaanii keessaa, daran gad-muruuf dhaadatanii turan. Biyyoota walii-galtee sana mallatteessan keessaa Yunaayitid Isteets tokko turte. Garuu, prezidaant Donaald Traamp eega taayitaa qabatanii as, waadaa Yunaayitid Isteets seentee turte sana duubatti deebisuuf, imammatoota sana duuba jiran jijjiiruutti irratti hojjetaa turan, Kanneen keessaa proojektii ujummoo boba’aa KEYSTONE XL jedhamuu, ka wal-mormsiisaa tahe sana deebisanii jalqabsiisuu fi to’annaa aara warshaalee ka mootummaan Obaamaa baase keessa deebi’anii barreessuu akka fakkeenyaatti fudhachuun ni danda’ama. Kaleessa immoo, akka Yunaayitid Isteets, walii-galtee Paaris keessaa baatu labsan – Prezidaant Traamp. Yunaayitid Isteets walii-galtee waa’ee qilleensa naannoo Paaris keessaa ba’uuf jirti – jedhan. Dhaabuu hin dandeenyu! Dhaabuuf hin jirru! – jedhan, namoonni ejjennoo Prezidaant Buush kana morman – Waayit Haawus fuul-duratti hiriiranii. Bulchiinsi magaalaa Paarisis, labsii Prezidaant kana mormuudhaan, galma isaa ibsaa magarisaan ibse. Aara gurbataa, warshaalee fi meeshaalee ka biroo keessaa ba’u, ka “Greenhouse Gas Emissions” jedhamu gad-xiqqeessuuf, biyyoonni gara dhibba lamaa ta’an BARA 2015 walii-galan. Kanneen walii-galtee sana adda-durummaan mallatteessan – Prezidaantiin duraanii – Baaraak Obaamaa, akkuma prezidaant Traamp akka biyyattiin keessaa baatu labsanitti, mormii isaanii dhageessisan. “Biyyoonni walii-galtee Paaris sana keessatti hafan kanneen bu’aa isaa hoiiwwan haarawa uumamanii fi induustriilee uumaman irraa guurrachuuf jiran” - jedhan – Obaamaan. Prezidaantii Faransaay haarawa – Imaanu’eel Maakroon dabalee – hoogganoonni biyyootaa hedduun Traampiin qeeqanii jiran. Murtii kana nan kabaja. Garuu, dhumatti, murtii dogoggoraa ti – Yunaayitid Isteetsiifis tahe Addunyaadhaaf – jedhan. Tokkummaan Mootummootaas, Yunaayitid Isteets, walii-galtee Paaris keessaa ba’uun, carraaqqii nageenya Addunyaaf godhamuuf, mufachiisaa akka tahe beeksise. Akka Prezidaant tarkaanfii sana fudhatan ka dursanii ciicatan, Chaansilarittiin Jarmanii – Angelaa Merkel, biyyi isaanii akka walii-galtee Paaris sanatti dirqama irraa eegamu akka baatu mirkaneessan. Tarkaanfii amma Prezidaant Traamp fudhatan kanaan, Yunaayitid Isteets, Addunyaa irratti biyyoota lameen walii-galtee Paaris sana duraanuu hin mallatteessin hafan – Nikaaraaguwaa fi Siiriyaatti dabalamti – jechuu dha. No media source currently available


Hoogganaan Raashiyaa Hariiroon Ameerikaa Waliin Jiru Akka Jabaatu Gaafatan

Prezidaantiin Raashiyaa Vladimir Putiin hoogganoonni daldalaa US laaffataa kan dhufe hariiroo US Raashiyaa akka fooya’u akka gargaaran gaafatan. Putin mariin siyaasaa gaarii ta’e bakkatti akka deebi’u nu gargaaraa jechuu dhaan ka dubbatan haasaa bakka bu’oonni daldalaa US irratti argaman gumii dinagdee St. Petersburg keessaa irratti haasaa dhageessian irratti ture. Hariiroo gaariin dantaa biyyoota lamaaniif waan ta’eef prezidaant Doonaald Traamp waliin dubbachuu kan itti fufan ta’uu illee Putin beeksisaniiru. Hariiroon biyyoota lamaanii erga Raashiyaan filannoo prezidaantummaa US akkasumas walitti bu’iinsa Ukraine fi Syria jidduu seente jedhamee as laaffataa adeeme.


Prezidaant Traamp Ajaja Uggura Imalaa Isaan Dabarsan Deebisamee Akka Ilaalamu Gaafatan

Prezidaant Doonaald Traamp biyyoota irra jireessa musliima ta’an ja’a Iraan, Liibyaa, Somaaliyaa, Sudaan, Siiriyaa fi Yemen irraa namoonni gama kanatti akka hin imalle uggura kaa’an manni murtii ol aanaa deebi’ee akka ilaalu gaafatanii jiru. Bulchiinsi Traamp ajaja mana murtii gad aanaan uggurame kan ajaji sadarkaa ol aanaa isaan dabarsan ka sirnaa ta’uu isaa manni murtii muummichi akka xiinxalu kan gaafate kaleessa galgala ture. Ajaja Traamp uggura imalaa ilaalchisuun dabarsan mana murtii ol iyyannoo Federaalaan kan ittisame baatii Caamsaa keessa ture.


Ameerikaan Walii Galtee Jijjjiirama Qilleensaa Keessaa Ba’uun Afriikaa Miidhuu mala

Prezidaant Doonaald Traamp walii galtee jijjiirama qilleensaa kan paaris keessaa US akka baatu murtii isaan murteessan Afriikaa irratti dhiibbaa hamaa qabaachuu kan danda’u ta’uu ardittii keessa kanneen jiraniif waa’ee jijjiirama qilleensaaf falman ibsanii jiru. Afriikaa kibbaatti gargaarsa maallaqaa kan dhimma bineensa daggala addunyaaf itti gaafatamaa kutaa imaammataa kan ta’an Saaliim Faakiir US biyyoota guddataa jiraniif tooftaa fi teeknooloojiwwan haala qilleensaa akka hin miidhamne ittisan beeksisuuf kan turte maallqi “Green Fund” doolaarri biliyoona lama kan ta’u hafuun miidhaa guddaa akka dhaqqabsiisu illee ibsaniiru. Mootummoonni Afriikaas murtii Mr. Traampitti gadduu isaanii ibsanii jiran. Prezidaantiin Gaanaa Joon Diraamaanii Mahaamaa US dhimmootii addunyaa keessaa bakka murteessaa qabdu dabarsitee kennite jechuun qeeqan. Mootummaan Afriikaa kibbaas murtii US cimsiee balaaleffatee jira. Gabaasa Steve Baragona fi Jesusemen Oni Namotu dhiyeessa.


Yaadi Traamp Dhiyeessaa Jiran Nu Yaaddessa: Angawoota Awrooppaa

Soddaan prezidaant Traamp Jareed Kushner prezidaant Traamp aangootti utuu hin dhufin dura Raashiyaa waliin icitii dhaan hariiroo uummachuuf mala ittiin danda’u uumuun karaa itti danda’amu Raashiyaa waliin mari’ataniiru oduu jedhu ilaalchisee White House deebii kennuu irraa of qusatee jira. Dubbi himaan White House Sean Spicer gabaasa sana kan dhugaa miti jechuu irraan kan hafe mirkaneessuus ta’e haaluu irraa of qusataniiru. Gaaffiin keessan kan inni irratti hundaa’e ragaan tokko iyyuu kan hin argamneef madda oduu maalummaan isaa hin beekamne biraa miliqee ba’e irratti jedhan. Oduun waa’ee Kushner kan dhaga’ame yeroo daawwannaa Prezidaant Traamp jalqabaa kan isaan misensonni NATO hojii ittisaa ilaalchisee maallaqa ga’aa hin baafne jechuu dhaan qeeqanitti. Haasaan akkasii Chaansilerittii Jarmanii Angelaa Merkel dabalatee hoogganoota Awrooppaa hedduu yaaddessee jira. Yeroo nuti guutummaan warra kaan irratti amantaa guutuu gatnu dhumateera jechuun Angela Merkel torban kana ibsanii jiru. Akka jecha Merkelitti Jarmaniin United Statesiin akka michuutti yeroo iseen itti ilaaltu dhumachuu isaa mul’isa yaada jedhu uumee jira. White House garuu akka injifannoo gochuun dhiyeese. Dubbi himaan White House Sean spicer akka jedhanitti kan prezidaantichi gaafatanis kanuma, innis ba’aa jiru qooddachuun akka jiraatu kan isaan gaafatan jedhan. White House keessatti aangootti fiduu fi aangoo irraa buusuun ennaa dhufu isaaniif hojjettoonni kutaa quunnamtii uummataa kaan aangoo irraa bu’uu malu oduu jedhuu Spiseer deebii kennaniin jijjiiramni yoo jiraatu dubbachuu kan danda’an prezidaaticha qofa jedhan. Spiser miidiyaa waliin hariiroo falmisiisaa qabu. Prezidaanti Traamp ilaalchisee gabaasa gaazexeessonni dhiyeessan illee yeroo hedduu ni qeequ. No media source currently available


Chaansilarittiin Jarmanii Yunaayitid Isteets Ammaan Booda Awroopaadhaaf Waahila Gaarii Akka Hin Taane Akeekan

Chaansilarittiin Jarmanii – Angelaa Merkel, Yunaayitid Isteets ammaa booda waahela gaarii akka hin ta’iin eega akeekanii booda, har’a immoo, dubbi-himaan isaanii, Jarmaniin - hariiroo cimaa qaxxaamura Atilaantikitti ka cichitee jirtu ta’uu akeekanii jiran. Merkel Baavaariyaa keessatti duula filannoof haasawa dhageessisaniin, hariiroo Yunaayitid Isteets waliinii ilaalchisee “Akkan guyyoota xiqqoo dabre keessatti ilaaletti, yeroon guutummaatti wal amannnee jiraannu amma akka waan dhumatee ti” jedhanii turan. Dubbi-himaan isaanii immoo, “hariiroon qaxxaamura tuujii Atilaantik waan baay’ee barbaachisaa ta’eef jecha, Chaansilarittiin adda addummaa jiru ifatti dubbatan” – jedhan.


Ameerikaan Har’a Guyyaa Yaadannoo Goototaa Kabajjee Oolte

Guyyaa har’aa lammiiwwan Ameerikaa kanneen waraana US keessa utuu tajaajilanii lubbuu isaanii wareegan kabajaan yaadatu. Waraana namoonni akkasii keessatti wareegaman keessaa tokko waraana Veetraam. No media source currently available Magaalaaleen guutummaa Ameerikaa keessa jiran immoo gootota magaalaa isaanii irraa bara 1776 ennaa warraaqsa Ameerikaa qabee duula irratti bobba’anii wareegaman kabajaan yaadatanii oolu. Ayyaana goototaa kana irratti kanneen waraana Veetnaam irratti wareegaman yeroo hedduu qiyyaafata addaa argatu. Loltoonni Ameerikaa humnoota Veetnaam kibbaa kanneen kan koominitii ta’an humnootii Veetnaam kaabaa waliin ta’uu dhaan lolatti bobba’an. Waraana Veetnaam irratti lammiiwwan Ameerikaa kuma 58 ta’antu wareegaman. Kaaptaainii waraana Ameerikaa duraanii kan turan Guy Gruteers akka jedhanitti waraana sana fedha isaanitiin irratti bobba’a kanas kan godhan Kominisimiin akka hin babal’anne ittisuu waan barbaadaniif jecha. Jalqaba bara 1967mootaa keessa Gruters Veetnaamitti ergaman gurmuu loltootaa 400 waliin balalii gama Veetnaamitti geggeessaniin yeroo lama xayyaarri isaanii rukutamee kufe. Gruuters akka jedhanitti Yeroo jalqabaa namoota gootota ta’an kan garee Helikoptera maqaa “Jolly green “ jedhamuun beekamu balalsiisaniin baraarame. Yeroo lammataa garuu Veetnaam gama kaabaa keessa martinuun keenya qofaa ofii turre. Yeroon gara halkaniitti siqaa ture. Muka jala dahadhu argadheen daqiiqaa 45f utuu hin qabamin ture jedhan Achumaan lammata irratti waraana Veetrnaam gama kaabaan qabamuu isaanii dubbatu Gruters. Erga qabamanii booda jalqaba ganda tokkotti geessuu dhaan booda irra waaltaa itti hidhaman kan Hanoi keessaatti geessaman. Torban tokko booda miseensota waraanaa kanneen biroo 12 waliint a’uu dhaan mooraa hidhamtoota waraanaa “Hanoi Hilton” jedhamutti geessaman. Gruters waa’ee mooraa Sanaa ennaa ibsan, Bakka sanatti, odeeffannoo waraanaa argachuuf darararaan keessatti raawwatama jedhu. Prezidaant Doonaald Traamp hara’a dubartootaa fi dhiirota biyya isaanii utuu tajaajilanii wareegaman kabajaan yaadanna jechuu dhaan ergaa twitter irratti maxxansanii beeksisan. Galatoomaa jechuu dhaan maatii keessanii fi Ameerikaa Waaqayyo haa eebbisu jedhan. Ameerikaan biyya walabaa ta’uun ishee sababaa goototaaf kan jedhan Traamp VA Arlingtonitti kan argamu bakka awwaalcha loltootaa Arlington Natinal Cemetery jedhamu irra har’a gara boodaa dararaa kaa’uuf jiru.


Traamp Soddaa fi Gorsaa isaa Jaared Kushiner "Biyyattiif Hojii Gaarii Nama Hojjete" Jechuudhan Faarse

“Jaared, biyyattiif hojii gaarii hojjete. Isa irratti amantaa guutuun qaba. Namoota hunda biratti kabajaa qaba. Sagantaalee maallaqa biliyoona hedduu biyyattiif oolchan irratti hojjetaa jira. Waan hunda caalaa immoo, inni nama gaarii dha” jechuun faarsan – Traamp. Prezidaantiin Yunaayitid Isteets, Doonaald Traamp, soddaan isaanii fi gorsaan gameessi Waayit Haawus – Jaared Kushiner Prezidaantichi taayitaa qabachuu isaanii torbanneen haga tokko dura, Raashiyaa waliin caasaa hariiroo karaa Boroo diriisuu yaalee ture – jechuun ka maddeen-oduu gabaasan, irraa falmanii jiran. “Jaared, biyyattiif hojii gaarii hojjete. Isa irratti amantaa guutuun qaba. Namoota hunda biratti kabajaa qaba. Sagantaalee maallaqa biliyoona hedduu biyyattiif oolchan irratti hojjetaa jira. Waan hunda caalaa immoo, inni nama gaarii dha” jechuun faarsan – Traamp. Intala Prezidaant Traamp ishee angafa – Ivaankaa fuudha – Jaared Kushiner. Isheenis gorsisuu ta’uun Waayit Haawus keessaa hojjetaa jirti. Kan umuriin isaa waggaa 36 – Jaared, otuu taayitaa gorsitummaan, bulchiinsa Waayit Haawusitti hin dhufiin dura, magaalaa Niwu Yoork keessatti daldala manneen irratti bobba’ee hojjetaa ture. Akka madden oduu hedduun jedhanitti, jalqaba baatii Muddee dabree, yeroo Ambaasaaddara Raashiyaa ka Yunaayitid Isteets keessaa – Sergee Kisliyaak wajjiin walga’ee turettti, hariiroo iccitii mootummaa Moskoo waliin diriirsuu yaalee ture. Abukaatoon seeraa, kan Jaared Kushiner, waa’ee hariiroo aangawoota Raashiyaa waliinii ilaalchisee, gaaffii manni-maree Yunaayitid Isteets dhiheessuuf deebii kennuuf ka walii-galan ta’uu beeksisanii turan.


Bulchootii biyya dureeyyii addunyaa torbaan G7 bori Xaliyaanatti kora taa’anii bulchoota Afrikaa haga tokkollee kora kanatti yaaman

No media source currently available Korii G7 Caamsaa 26-28,2017 Xaliyaana,magaalaa Sisiliitti taa’a.Nagaa addunyaa,rakkoo Afrikaa, rakkoo jijjiirama qilleensaa, daldalaa addunyaatii fi waan hedduu irratti mari’atan. Bulchoota Afrikaa ta kora kanatti yaaman keessaa tokko muummee minsitera Itoophioyaa,obboo Hayilee Maariyam Dessaalenyiti. Akka ergamaan addaa muummee minsitera Itoophiyaa, ambaasaadder Birhaanee G/ Kiristoos jedhutti Itoophiyaa kora kanatti yaamuun qoodii Itoophiyaan qabdu jijjiiramaa olii hiiqaa deemuutti jiraachuu agarsiisa. Ambaasaadder Birhaaneen Dr.Tewodiroos Adihaanom daarektera olaanaa Dhaaba Fayyaa Addunyaatii filamuu irratti tanallee jedhe.Itoophiyaan jijjiiramaa deemuutti jirti jedha.Bulchoota Afrikaa afur kora kanatti yaaman. “Bulchoota Afrikaa waliin kora kana dhufa.Qoodii Itoophiyaan addunyaa keessatti guuddachaa deemuutti jriaachuu isaa agarsiisa.Nagaa keenna, misooma keenna, guddina biyyitii teenna keessa jirtu jabeeffanee jireenna wayyeeffannee biyya teenna biyya wayyaa qabdu tolfannee haga qoodii isiin addunyaa keessa qabdu jabaatu tolchinee waltajjii biyyoota guddatan jedhan keessa jiran keessa jriaachuu qofaa mitii fulaa isiin geette jedhanillee gahuu dandeennuu nu agarsiifti.” Wannii Itoophiyaan miseensa nagaa Tokkummaa Mootummootaa taatee biyyitii miseensaa sunii cuftii isii filteefilleen tanumaaf jedha ambaasaadder Birhaaneen. Kora bori taahu kana iratti bulchota Afrikaa dhibii kora kanaaf yaaman keessaa Naayjeeriyaa,Keenyaa fi Tuniiziyaalleen keessuma jiran. Itoophiyaan jijjiiramaa waan deemuutti jirtuuf kora gugurdaa addunyaa ka akkanaa kana irratti yaaman jedhan bulchooti. Akka xiinxalyaan siyaasaa Jawaar Mohaammad MN irraa jedhetti Itoophiyaa mootummuma duriitii jalqabanii kora akkanaa kanatti hinuma yaaman.Bara hayilee sillaaseetii fi bara dargiillee kora akkanaatti yaamaa bahan. Guddinna Itoophiyaan amma qabduuf adoo hin tahin Itoophiyaan biyyoota gurgudoo Afrikaa keesastti beekaman; Masrii,Naayjeriyaa,Afrikaa Kibbaa Kibbaa faatti yoo hedduu afferamaa jedha. Itoophiyaan akka Jawaar jedhutti baayina ummataa isii, teessuma lafa isii ka isiin Jidduu Gala Bahaa fi Afrikaa Jidduu waan jirtuuf Finfinneen ammoo akka strategic partner ykn ammoo lafa jidduu galeessaa waan taateef filatamti jedha. Gama kaaniin ammoo Finfiinee ammoo teessoo biiroolee mootummootaa Afrikaa fi addunyaa hedduu waan taateef. Masriinlleen waraana guddaa qabaachuu isiitiif, Naayjeeriyaan ammoo ummataa hedduu qabaachuu isiitiif waan akkanaa kanaa beekaman.Tanaaf afeeramanii jedha. Bulchootii G7 kun yoo kora akkanaa kana taa'an Eezhiyaa, Afrikaa fi ardii gara garaa keessaa bulchoota gara garaa akka isaan kora kana caqasan yaaman. Kora kana irraa maan eegan jennaan Jawaar waan nagaa,dinagdee fi waan akkanaa irratti dubbachuu dandahu taatullee waan hedduu irraa hin eegan jedha.Jarii kora kana dhufe ammoo bulchoota gara garaa dhufaniin wal arganii mari'achuuf carraa qaban. Pirezidaantii Amerikaa Doonaldi Tiraampilleen bulchoota biyyoota induditiirn guddatan dhaqan keessaa tokko.Biyyootii miseensa G7; USA,UK, Jappan, Jermenii, Kanaadaa,Faransaayii fi Xaliyaana. Korii baranaa kun 43essoo.


Prezidaantiin Yunaayitid Isteets Miseensonni NATO Maallaqa Itti Ramadamee Baasuuudhaan Akka Dirqama Isaanii Bahan Hubachiisan

“NATO-n gara fuul-duraatti tarkaanfiin fudhatu, duula farra-shororkeessummaa, dhimma godaantotaa, doorsisa Raashiyaa irraa dhufuu fi  biyyoota gama Bahaa fi Kibbaatiin NATO daangessanitti fuuleffachuu of keessaa qabaachuu qaba – jedhan – Traamp. Prezidaantiin Yunaayitid Isteets – Doonaald Traamp, har’a haasawa walga’ii hoogganoota NATO irratti haasawa dhageessisaniin, gamtichi, gama damee ittisaatii ka maallaqni itti hanqatu ta’uu ibsanii jiran. NATO-n irra-jireessa shororkeessummaa waraanuutti akka fuuleffatus hubachiisanii jiran. “NATO-n gara fuul-duraatti tarkaanfiin fudhatu, duula farra-shororkeessummaa, dhimma godaantotaa, doorsisa Raashiyaa irraa dhufuu fi biyyoota gama Bahaa fi Kibbaatiin NATO daangessanitti fuuleffachuu of keessaa qabaachuu qaba – jedhan – Traamp. Miseensonni NATO, maallaqa itti ramadamee baasuuudhaan akka dirqama isaanii bahan illee hubachiisan. Biyyoota miseensota NATO 28 keessaa 23 dirqama isaanii ba’uu hanqachuun, uummata Yunaayitid Isteetsiif, gochaa haqaa miti – jedhan. Haleellaan Boombii of-wareeginsaa torba kana Maanchester keessatti geggeessame, gad-fageenya gochaa hammeenyaa shororkeessummaa fuul-keenya dura jiru agarsiisa – jechuun illee dubbatan.


Dr.Tewodiroos Adihaanom Daarektera Walii Galaa Dhaaba Fayyaa Addunyaa [WHO] tolchanii filan

Dr.Tewodiroos filanno maroo lammeessoo irratti Dr. David Nabarro lammii Britainii fi Dr.Saniya Nishtar lamii Paaksitaan moohee filatame. Dr.Tewodiroos Minsitera Fayyaa Itoophiyaatii fi Ministera Haajaa Alaa tahee hojjachaa bahe. Hujii tana irratti nama hedduutti dorgomee maqaa warra wal dorgomee Fulbaana 23,2016 himan. Ammajii 2017,Boordiin Dhaaba Fayyaa Addunyaa WHO nama shanan huji tanaaf walti hafe himan.Eegee ammoo nama dubbisanii dubbisanii namii sadii walti hafe, sadeen kana Caamsaa bara 2017 keessa Kora Guddaa Fayyaa Addunyaatti dabarsan. Korii kunilleen warra walti hafe walti laalee Dr.Tewodiroos filame.Daarekterii walii galaa kun,Dr.Tewodiroos Adoolessa 1,2017 hujii jalqaba. Dr.Tewodiroos teessoo mootummaa Siwizerlaandi Jenevaa keessatti filan. Afrikaa keessaa namii qaraa hujii tanaaf filatame Dr.Tewodiroos.


Balaa Dhaqqabeen Namnii 22 Ajjefamuu Polisoonni Ibsanii Jiru

Wiixata Caamsaa 22 bara 2017 halkan Briteen magaala Maanchestar keessatti agarsiisa sirbaa ykn konsartii gaggeeffamaa ture xumuura irratti dhohinsii dhaqqabuu isaa polisoonni biyyatti beeksisee jira.Namoonni achii turan sagalee dhohiinsaa guddaa dhaga’uu isaanii fi uummannis sana booda gara baaseetti fiiguu jalqabuu isaa dubbatan.Oromoota magaalatti keessa jiraatan akka jedhanti magaalattiin polisootaan guutamtee naannoo balaan dhaqqabe cufamee jira.Polisoonni ammaaf nama tokko to’annaa jala kan oolchan yoo ta’u maqaa isaa garu ifa hin baasne. Balaa kanaaf Aysiis itti gaafatama fudhatee jira. No media source currently available


Tarkiin Ambaasaaddara Ameerikaa Waamte

Tarkiin Ambaasaaddara Amerikaa biyya ishee keessa jiran waamsiiftee jirti. Kunis prezidaantiin Tarkii Erdogan torban darbe yeroo Waashington daw’atanii turantti tarkaanfii hamaa waaridiyyoota prezidaantichaa eegaa turan irratti fudhatame jedhan mormuuf ta’uun beekamee jira. Prezidaantii Tarkii mormuun Waashington DC keessatti namoota hiriiranii turan irratti/ waardiyyonni prezidaantichaa haleellaa geesisan kan ilaaleen qeeqa jabaa Amerikaan dhiyeessiteef deebii Tarkii kennuuf Ambaasaadaricha kan waamsiifte fakkaata. Amerikaan hokkara sana booda Ambaasaaddara Tarkii biyya ishee keessa jiran waamsiiftee turte. Ministriin dantaa alaa kan Amerikaa Rex Tilrson dhaabbata oduu FOX jedhamuuf Dilbata kaleessaa akka ibsanitti hokkarri sun kan fudhatama qabu akka hin taane Ambaasaadara Tarkiitti himamee jira. Kana irratti qorannaan gaggeeffamu itti fufee kan jiru ta’uu fi xumurri isaa yeroo baramu deebii barbaachisaan kan itti kennamu ta’uu ibsan.


Fliin Waamicha Seneetaaf Kan Dhiyaatan Hin Fakkaatu

Raashiyaan dhimma filannoo Amerikaa keessa seenuu fi dhiisuu ishee kan ilaaleen waan beekan akka ibsaniif kan seeneeta Yunaaytid Isteetsiin waamaman duraan gorsaa waa’ee nageenyaa kan turanii fi booda hojii irraa ari’aman Maaykil Fliin/ mirga seera biyyattiin kenname gargaaramuun waamicha dhiyaachu dhisuuf jiru jedhu gabaasaaleen sabaa himaa. Koreen tikaa ykn basaasaa kan seenetaa galmee jiran qorannaa gaggeeffamuuf barbaada. Flynn duraan himatamuu hin danda’uu jechuun barbaadu. Koreen seeneetaa kun duula filmaataa Prez Traamp gaggeessaa turan fi Raashiyaan akka Traamp filataman barbaaduun gargaartee ta’a laata isa jedhu irratti qorannoo hedduu gaggeessaa jira. Prezidaant Traamp baatii Guraandhala darbe keessa Fliiniin hojii irraa ari’uun ni yaadatama. Kunis Fliin Ambaasaaddarra Raashiyaa washington keessa jiran waliin walitti dhuufeeya qaban kan ilaaleen itti aanaa prezidaatii Amerikaa Maayik Peens waan sobaniif jedhamee jira.


Golli Naga Eegumsaa Walgahii Hatattamaa Ta’uuf Jira

Koriyaa Kaabaa yaalii dhukaasa misaa’eela Baalistic kan dhiyeenya kana gaggeessite kan ilaaleen golli naga eegumsaa kan Tokkummaa Mootummotaa har’a walgahii hatattamaa taa’uuf karoorfatee jira. Jilli Uraagaay kan Tokkummaa Mootummotaa keessaa akka jedhutti Yunaaytid Isteetes, Koriyaa kibbaa fi Jaapaantu walgahiin kun akka waamamu gaafate. Koriyaa Kaabaa wiixata har’a akka jetteetti, misaa’eela Balistiik kan fageenya giddu galeessaa furguggifamuu danda’uu hedduminaan oomishuuf, akkasumas waraana ishee waliin bobbaasuuf amma qophoftee jriti. Waraanni Koriyaa Kibbaa gama isaan misaa’eelli Dilbata kaleessaa waaree booda kutaa Piyoong Yang Kibbaa irraa kan dhukaafame yoo ta’u fageenya lafa Kiiloo meetra 500 erga furguggifamee booda galaana Jaapaan keesa bu’e. Yaaliin dhukaasa misaa’eela kanaa torban tokko keessatti yeroo lammataaf geggeessamuu isaa yoo ta’u waggaa kana keessa yeroo yaalamu kun kurnaffaa ta’u isaati. Yunaaytid Isteetes Koriyaa kaabaa irratti dhiibbaan goote hin hojjanne yaada jedhu Ministriin dantaa alaa Amerikaa Rex Tilerson soba jedhan.


Humnoonni Siiryaa Gondinaa Lolli Irraa Dhorkame Seenan: Angawoota Ameerikaa

Kan USn hoogganaman gamtaan wal taatotaa bakka waraanni mootummaa Siiriyaa qabatee jiru haleeluu dhaan uummata hedduu galaafatanii qabeenyaan illee manca’e jechuu dhaan angawoonni Siiriyaa balaaleffataniriu. Angawoonni biyyattii akka jedhanitti haleellaan samii irraan daangaa Jordan irratti geggeessame waraanni Siiriyaa fi michoonni isaa tattaaffii isaan IStti duuluuf godhan danqe. Kan michuu dhiyoo Siiriyaa ta’e mootummaan Raashiyaa bakka waraanni Siiriyaa qabatee jiru samii irraan haleeluun fudhatama hin qabu jechuun qeeqe. Angawoonni US immoo kaleessa akka jedhanitti xayyaarri kun humnootii mootummaa Siiriyaa kan haleeleef sababaan godinaa lolli irraa dhorkame kan maadhee isaanii ciru seenuu waan itti fufaniifi.


Daawwannaa Taamp Biyyootii Alaa Ka Jalqabaa

Doonaald Taamp akka prezidaantii US-tti imala biyya ala har’a jalqabanii jiran. Falmiin White House keessaa namoonni siyaasaa hangi tokko kachachala Watergate kan prezidaant Richard Nixon aangoo irraa akka bu’an taasiseen akka wal fakkeessan sababaa ta’e. Traamp haala kana mara booda keenyatti dhiisnee fuula duratti tarkaanfanna jechuun tuuta oduuf ibsa kennan. Falmiin jiru, hoogganaa FBI James Comey kan hidhata Raashiyaa fi filannoo US gidduu ture qoratan hojii irraa ari’achuu, hariiroo Traamp ennaa duula filannoo Rashiyaa waliin qaban, ilaalchisee gaaffii isaan mudate, galmee icitii ol aanaa ministeera dhimma alaa Raashiyaa waliin qooddachuu isaanii of keessaa qaba. Dawwannaan isaanii biyyootii alaa Saudi Arabiea, Israel, fi Vatican jedhamee jira. Ennaa Vaticanitti goran utuun Traamp waliin wal hin argin dura waa’ee isaanii homaa murteessuu hin danda’u kan jedhan abuunicha kaatolika Roomaa Pope Francis waliin wal arguuf jir. Bakka miseensota NATO waliin wal argan Brusselstti kan goran ennaa ta’u imala isaanii utuu hin xumurin dura magaalaa Sicilian Taorminatti kan geggeessamu gumii biyyoota duroomanii kan G-7 jedhamu irratti argamuuf jiru.


Kun "falfala faana nama deemu" jedha pirez.Tiraampi abbaa alangaa addaa dhossaa isaa fi Raashiyaan waliin qaban qoratu filanii jennaan

Wannii pirezidaantii Ameirkaa Doonaldi Tiraampiin himatan laakkuma bultee kaatuun waan haaraa darachaa dhufti. Waan duula filannoo isaati fi Raashiyaan bara filannoo pirezidaantummaa Amerikaa waliin qabaachaa bahan qorachuuf abbaa alangaa addaa itti filan: Rooberti Muuler,daarktera Biiroo Qorannoo Amerikaa,Federal Bureau of Investigation (FBI) ka durii. Namii amma abbaa alangaa addaa dhossaa duulii filannoo Tiraampii fi Raashiyaan waliin qaban jedhan qorachuuf filame Rooberti Muuler. Namii kun bara pirezidaanti Joorji Buush filanii bara Obaamaallee ganna lama daarektea FBI tahee hojjate. Itti aanaa abbaa alangaa addaa mootummaa Amerikaa, Rod Rosensteyinsenitti kalee daarektea kana qaxaree labse. Abbaa alangaa addaa guddaa Amerikaa, Jeff Sessions inninuu waan Raashiyaa fi mootummaan Tiraampi waliin qaban keessa jiraa jedhanii akka innii qorannoo akkanaatuu keessa hin seenne itti muran. Tiraampi abbaan alangaa addaa dubbii tana qoratu filamee jennaan “tun falfala faana faana nama deemu” jedhee Twitter ufi irratti barreesse waan dhossaallee Raashiyaan waliin hin qamnu jedhee mormate. Wannii qorannoo tana oowwise eegii daarekteri Biiroo Qorannoo Federaala Amerikaa (FBI), James Comey ka duri Tiraampi akka ani waan FBI gorsaa nagaa biyyoolessaa Maayki Filiiniin qorachuutti jirtu dhaabu na gaafate jedhe. Roobert Muuler dhugaa jirtu qotee baase ulfinna Amerikaa fulaatti deebisa jedhee abdata.Rippaabilikaanii fi Demokiraatilleen tanuma jedhan. Evan Siegriedlleen miseensa paartii Rippaabilikaaniiti:“Roobet Muuler xurii ministirii haajaa alaatii fi FBI-n wal hanqata.Bajata ufii ta namaan qaxaratee hujii tanaan hojjatu qaba." "Hojjattoota FBI cufaa ufi irraa oofee waan fedhe hojjachuu dandaha.Gara dubbiin tun isa geessitu cufaa seenee qorachuu dandahaa tana itti gaafatama qaba." Dubbiin Raashiyaa fi bulchiinsa Tiraampiin qorachuutti jiran tun yoo daarekteri FBI ka hujii irraa gussan waan jiraa dhufee koree senetii Ameeikaatti hime ammoo dubbiin tun haga qaraallee caala totokkahaa deemti Seenaa Amerikaa keessatti pirezidaantii eegii huji jalqabee ji'a diqqaa keessatti akkana qoratanii dubbiin itti jabaatte arginee hin beennu jedha Seneter Evbaan


Deggertoonni Mootummaa Turkii Hokkarri Isaan Oofan Fudhtama Hin Qabu: Ministrii Dhimma alaa

Walitti bu’iinsa hookkaraan guutame kan Kibxata deggertoota prezidaantii Turkii Recep Tayyip Erdogan waliin ta’e ilaalchisee ministriin dhimma alaa US yaaddoo qabu jecha cimaa dhaan ibsee jira. Angawoonni US hangi tokko abboota irree kanneen farra hiriirtota nagaa jechuun qeeqanii gochi isan mana jireenyaa ambaasaaddora turkii fuulleetti raawwatan seera walabummaan yaada ofii ibsuu kan Ameerikaa cabse jedhan. Walabummaan yaada ofii ibsuuf hookkarri gonkumaa deebii hin ta’u, uummati kam iyyuu mirga inni walbummaan yaada isaa ibsuuf hiriira nagaa geggeessuuf qabu ni kabajna jechuu dhaan dubbi hiamaan ministrii dhimma alaa US Heather Nauert beeksianiiru. Jecha cimaa danda’ameen yaaddoo keenya mootummaa Turkiif ibsinee jirra


Traamp Abbaa Alangaa Addaa Dhimma Qorannaa Raashiyaaf Ramadame Hin Simadhu Jedhan

Yaada Falmlisiisaa Traamp Kennan Sababaa Gad Cabuu Gabaa Addunyaa Ta’e Prezidaant Doonaald Traamp qorataaan addaa dhima duula filannoo isaanii fi Raashiyaa gidduu jiruuf moggaafame mormanii jiran. Har’a ganama barii ergaa twiterii irratti maxxansaniin, hojii seeraan alaa raawwatame qorachuuf takkaa abbaan alangaa addaa kan mormituu isaanii turan Hillarys ta’e kan prezidaant duraanii Baraak Obaamaaf ramadamee hin beeku jechuun komee dhiyeessan. Traamp kaleessa direcktorri FBI duraanii Robert Mueller hidhata gargaartota isaanii fi angawoota Raashiyaa gidduu ture ilaalchisee qorannaa geggeessamu akka hoogganan moggaafamuu isaanii mormiin deebii kennan. Tiki nageenya US duruu Moscown Taamp akka njifatan gochuuf galmee duula filannoo Clinton komupteraan miliqsanii saaxiluu dhaan gidduu seeneera jechuun amanee jira. Traamp kan injifannoo isaanii prezidaantummaa isaanii fudhatama kan dhabsiisu dhimma kamiinuu hin fudhatan, kanaaf qorannaa Raashiyaa ilaalchisee geggeessamu fudhatama dhabsiisaa turan. Waa’een jiddu seeninsa Raashiyaa sababaa dimokraatonni Clinton injifachuu dhabuu isaaniitti aaraniif ka’e jedhan. Gama biraatiin, Prezidaantiin US donaald Tramp gochi isaanii fi haasaa isaan dhageessisan wal falmisiisisaa ta’uu isaan wal qabatee investeroota waan yaaddesseef gatiin doolaara aksiyoonii fi boondii Ameerikaa gad bu’uu isaatti aansuu dhaan gabaan aksiyoonii Asia fi awrppaa gad bu’ee jira. Galmeen aksiyoonii US kaleessa 1.8gn kan gad bu’e yoo ta’u dow Jones Industiral ka jedhamu immoo qabxii 372n gad bu’e.


Hawaasi Somaaliyaa kanneen Minnesota keessaa Dhibee Gifiraatu Isaan Mudate

Kutaa US Minnesota keessatti dhibeen gifiraa ka’uun koolu galtoonni Somaaliyaa irraa dhufan tallaalii isaa akka hin fudhatin ifa baasee jira. Ministriin eegumsa fayyaa kan kutaa MN akka jedhetti erga Caamsaa 16 qabee kutaa sana guutummaa keessaa namoota 63 kanneen dhibee kanaan qabaman jiraachuutu gabaasame. Kanneen keessaa 53 lammiiwwan Somaaliyaa ti. Akka gabaasa sanaati namoonni kun tallaalii akka hin fudhatintu ibsame. Kanneen 60 ta’an talaalii kan hin fudhanne ta’uun beekamee jira. Anagawoonni eegumsa fayyaa talaalii fudhachuun ijoollee dhukkuba autism jedhamuuf saaxila hamee jedhu balaaleffatanii jiran. Kutaa eegumsa fayyaatti direkterri dhimma dhukkubootaa Kris Ehresmann akka jedhanitti gareeleen farra talaalii hawaasa kana irratti fuuleffatan jedhan.


Amerikaatti yuniversitii (Texas Christian University ykn TCU) jedhanitti gurbaa ganna 14tti barumsa fiiziksiitiin digiriin eebbfame

Ijoollee amma barusmii fixattanii eebifamuutti jirtaniin baga gaammaddan jenna. Gaafa digrii qaraatiin yuniversitii eebbifatme gannii ke hagam? Amerikaa godina Teksas yuniversitii Texasa Christian University (TCU) keessaa gurbaan ganna 14 tokko dhiyoo tana digrii isaa ta qaraa barumsa Fiiziksii fi herrega, afaan chyaainaatiin eebbiafame. Maqaan isaa Carson Huey You. "Waan harkaa qabdan jabeeffadhaa," jedhee nama gorsa. Obboleessii isaa diqqaan ganna 11 Canaan dhiyootti yuniversituma tanatti digrii isaa Antiropooloojii fi injineringiin barachuu jalqaba. Obboleessii isaa guddaan amma eebbifame kun akka haatii isaa Claretta Kimp jettitti gaafumaa sadakra lammeessoo baratuu herregaa guddoo jaalata. Gurbaan kun ganna 10tti yuniversti seene. Digrii lammeessoollee ittuma aanee barachuuf kurfoo jira.Maastersii isaa,digri lammeessoo ganna lamatti fixu tahe gannii isaa gaafas 16 taha. Yuniversitiin Texas Christian University (TCU) jedhan tun  yuniversitii dhuunfaati. Tekas naannoo Fort Worth jedhan keessatti bara 1873 hujii jalqabde yuniversitii Amerikaa bebeekamtuu 100 keessaa tokko.


Chelsiin shaampiyoona EPL bara 2017 taate badhaasa Euro miliyoona 150 haratte ammallee dorgommii FA CUPf khophii jirti

Chelsii,the Blues, barana qofa marro 37 taphattee goolii 80 galfatte tapha 29 moote sadii wal qixxee baatee shan moohamtee qabxii 90 tokkeessoo taatee Shaampiyoonaa EPL 2016/2017 ka taate. Shaampiyoona 2016/2017 moohachuun isii ammoo euro miliyoona150 waan seena Pirimiyeer Liigii keessatit argani hin beenne moote.Ka bara dabre moote caala amma harka 72n baddhaasa dabalaniif.Leseer Sitiin bara dabre Shaampiyoona EPL taate ammoo euro miliyoona 93 badhaafamte. Ta guyyaa dheengaddaa waliin Chelsiin marroo 6 Shaampiyoonaa EPL taate. Tapha Jimaataa irratti Chelsiin West Bromwich Albion 1-0 moote. Goolii isiin shaapiyoonaan taate ta baranaa Michy Batshuayi galcheef. Gurbaan ganna 23 kun dhalootaan Beljiyeemi.Taphii dhumachuuf daqiiqaan jaha hafee jennaan goolii keessa buuseef. Batshuayi ganna dabre kilabii Faransaay Marseillee irraa Euro miliyoona 33n bitatan.Eegii bitatanii tana waliin goolii lama galcheef. Gurbaan kun Diyaagoo Koostaa (#19) fulaa bu’ee Chelsiif hafuu hin oolu.Koostaa kilabii Chaayinaatti bitachuu fedha.Namii kun Biraazilitti dhalate. Chelsiin Diyaagoo Koostaa ganna 28 kana gatii dansaa itti argannaan gurgurachuu feeti. Chelsiin ammoo Romelu Lukaakuu (Everton) fi Aleksi Sancheez (Mexico) bitachuu feeti.Isa bitannaan Batshuayi Chelsii keessaa bahuu hin oolu fa taha. Chelsiin shaampiyoona taanaan manaajerii isii Antonio Conte gammachiisuuf kaan cabbi baaldii miyyuu mataatti gadi naqe kaan shampaanyi itti biife. Chesliin bara dabree gaafa Jose Moriinoo manaajera itti tahe kaanitti EPL keessaa 10essoo taatee dorgommii fixatte. Chelsiin ammoo waan sun caalaatiif qophaahuutti jirti:FA CUP.Dorgommii tana Caamsaa 27,2017 tana irratti Chelsii fi Arsenaal waliin istaadiyoomii Wembley keessatti taphatan. Abbaan tana moo’e dorgommii UEFA Europe League 2017-2018 keessatti dorgoman.


Xaaliyaani fi Jarman Baqattoota Ittisuudhaa Gamtaan Awuroopaa Humna Ergama Ittisaa Akka Dhaabuu Falmaa Jiran

Ministaroonni Dhimma biyya keessaa Jarmanii fi Xaaliyaanii, baqattoota irra-jireessi isaanii Afrikaa ta’an akka Awurooppaa hin dhaqqabne dhaabuuf, akka gamtaan Awurooppaa humna ergama Ittisaa tokko dhaabu gaafatanii falmaa jiran. “Baqattoota kana dhaabuuf carraaqqiin hawaasni addunyaa haga ammaatti godhe ga’aa hin taane” – ka jedhu – xalayaan – ministaroonni biyyooa lameenii Koomishina Awurooppaatti barreessan – akka gabaasaa Tokkummaa Mootummootaatti, kanneen irra jireessi isaanii biyyoota Afrikaa Uffee Sahaaraa tii gadii irraa ta’an – godaantonni kuma afurtamii sadii ta’an waggaa kana keessa qofa Awurooppaa dhaqqabuu dubbata. Godaantonni otuu dooniileen galaana Meditiraaniyaan cehuu yaalaa jiranii bishaaniin nyaatamanii dhman gara kuma tokkoo fi dhibba lamaa ta’uu illee gabaasee jira.


Prezidaant Traamp Falmii Daayrektera FBI ilaalchisee jiru Finiinsan

Prezidaant Donaald Traamp kan aangoo irraa fonqolchaman daayrektera FBI James Comey ilaalchisee falmii jiru itti fufuu dhaan jalqaba waggaa kanaa irra haasaa dhuunfaa isaan geggeessaa turan dhoksaan waraabame jedhan. Ergaa tweeterii har’a ganama barii maxxansaniin prezidaant Taamp James Comey miidiyaaf miliqsanii baasuu utuu hin eegalin taappiin haasaa keenya qabu sun akka hin jiraatin abdiin qaba jedhan. Traamp direcotra FBI James Comey maaliif hojii irraa ariitan jechuun gaafii dhiyaateef akkas jedhan Sababiin isaas hojii gaarii hin hojjenne jedhan Traamp Kibxta darbe ture kan qorannaa dhimma Raashiyaan filannoo Ameerikaa kan bara 2016 jidduu seenuu jedhu akkasumas hariiroo MOscoof duula filannoo Taamp gidduu jiru irratti qorannaa geggeessamaa ture kan hoogganan Comey hojii irraa kan ari’an. Falmii irra hedduun jalqaba waggaa kanaa afeerraa irbaataa White House irratti Traamp fi Comeye gidduutti geggeessameen ta’uun gabaasameera. Gaazexaan New Yourk times kaleessa galgala akka gabaasetti Traamp Comeyn amanamummaa isaaniif qaban akka mul’isan ennaa irbaata Sanaa gaafatan jedhee jira. Komeeyn immoo waadaa sana diduu dhaan yeroo mara ofii isaaniif amanamaa ta’uu akka qaban itti himan jedha gabaasi sun. Angawoonni White House falmiin sun sirrii akka hin ta’in falmaanii jiran.


Faransaayii fi Biyyoota Addunyaa Gama Lixaa Hedduu Keessatti Maal Tu Paariilee Sab-bootota yokaan Mirga-deemtota Kakaase?

Bara keessa jiru, kuma lamaa fi kudha-toorba keessa, biyyoota Addunyaa irra jiran soddomaa ol keessatti filannoon prezidaantummaa geggeessama. Akkuma filannoo prezidaantummaa Yunaayitid Isteets kan ilaalchi itti kennamee ture – filannoon prezidaantummaa Faransaay torban dabre, guyyaa Dilbataa geggeessame kanneen keessaa tokko. Filannoo Prezidaantummaa Faransaay ka bara kanaa ka biyyoota biraa kan adda godhee qalbii uummata Addunyaa hawate, paartii biyyattii mirga leellisuu fi sab-boonummaatti cichu irraa ka dorgommichatti hirmaatan – Maariin Leppeen yoo filataman, Faransaayiin Gamtaa Awurooppaa keessaa baasanii gamticha diigu jedhamee dubbatamuu isaa ture. Kana malees, Mariin Leeppeen baqattootaaf ilaalcha gaarii akka hin qabne tu himama. Garuu, kan ilaalcha siyaasaa giddu-galeessa qaban – Imaanu’eel injifatanii, yaaddoo sanatti xumura godhan. Ogeessa Baankii fi ministara dinagdee ka turan – Maakroon, kan ilaalcha siyaasaa gama bitaas tahe gama mirgaa hin leellisne – Paartii “Aan Maarshee” jedhamu bara 2016 dabre kana hundeessanii, Prezidaantummaa Faransaayiif ddorgommiitti seenan. Maakroon, ilaalcha Leeppeen qaban irraa faallaatti, hidhata Faransaay Gamtaa Awurooppaa waliin qabdu jabeessuu fi biyyoota godinaa “Yuroo” keessa jiran gidduutti hariiroo jabeessuuf nama fedhii qabani. Namni kun ammaan dura dorgommii siyaasaatti hin hirmaatiin malee, jalqabuma irraa ga’umsa siyaasaa agarsiisanii jiran. Ka dorgommii Prezidaantummaa sana injifataman – Mariin Leeppeen, silaa otuu injifatan tahee, - Faransaayiin Gamtaa Awurooppaa irraa adda-baasuu fi maallaqa “Yuurootiin” fayyadamuu dhaabsisuuf akka sagaleen hiree-murteeffannaa kennamu taasisuu. - Masjiidawwan fiinxaaleyyii Musliimaa biyyattii keessaa cufuu, - Baqattoota seeraa-alaa kanneen jedhaman guutummaatti biyyattii keessaa baasuu fi - Mi’awwan daldalaaf biyyattii galfaman irratti dilaala dhibba irraa harka 35 muruu – kanneen jedhanii fi ka birootti fuuleffatan. Walumaa-galatti yeroo ammaa kana Addunyaa irratti, paartiileen ilaalcha siyaasaa gama mirgaa leellisan, kanneen “Conservatives” jedhaman – filannoolee geggeessaman keessatti hedduu mul’ataa jiran. Fakkeenyaaf as Yunaayitid keesssatti, dorgommicha injifatanii – Prezidaant Doonaald Traamp taayitaa qabatanii jiran. Briteen keessa sochii safuutti cichitootaa yokaan sab-bbontotaa guddaa tu jira. Faransaay keessattis akkuman armaa olitti dubbadhe – ka paartii mirgaa leellistootaa irraa ta’an Mariin Leppeen, injifachuu baatan iyyuu rifaatuu guddaa uumanii turan. Kana maal tu fide? Gareen sabbonummaatti cichanii fi mirgaa leellisan kun akkamitti cimanii mul’achuu jalqaban. As Yunaayitid Isteets, kutaa Verjiiniyaa ka jiru – Gloobaal Yunivarsitiitti, hayyuu falaasama siyaasaa fi barsiisaa ka tahan – Dr. Alamaayyoo Birruu telefoonaan gaafadheen jira. No media source currently available


Ministeerri Dhimma Alaa Raashiyaa Daawwannaaf Gara Washington Dhufan

Raashiyaan guyyaa injifanno waggoota 82 dura Nazi Jarmanii itti injifatte kabajaa jirtu kanatti, ministerri dhimma alaa Lavrov gita isaanii kan US Rex Tillerson waliin kallattiin wal arganii mari’achuuf jecha gara Washington-tti qajeelanii jiran. Namoonni lameen baatii darbe Moscow keessatti kan wal argan ennaa ta’u hayyoonni akka jedhanitti dhimmi isaan irratti fuuleffachuun amri’achuuf jiran dhimma Siiriyaa ta’uu mala. Dhimma Siiriyaa irratti lamaan keenya waan wal fakkaatu akka barbaannu eeksisne. Innis wal waraansa dhaabuu fi mootummaa haaraa uummata Siiriyaa biratti fudhatama qabu uumuu dha. Garuu ennaa gad teenyee gad fageenyaan dhimma isaa ilaalu waa tokko irratti iyyuu waan walii galuu hin dandeenye fakkaata kan jedhan gumii Atlaantik irraa Ambasadderr Alexaander vershbow turan. Ambasaddor Vershbow akka jedhanitti dhimmi inni ijoon hegereen Siiriyaa Prezidaant Bashar al-Assad kan US fi biyyoonni ka biroo hedduun aangoo irraa bu’uu qabu jedhaniif deggersa Raashiyaa qaban ofitti haammata moo ka jedhu jedhan. Raashiyaa, Iran fi Turkey godinaa nageenyaa siviloota Siiriyaaf akka tolfamu Astana, Kazakhstan keessatti torban darbe walii galtee mallatteessanii jiran. Tilerson godinaan nageenyaa kun attaimiin akka hojjetu daran baruu barbaadu. Vershbow akka jedhanitti mariin irra deddeebi’uun Tillerson fi Lavrov gidduutti geggeessamu barbaachisaa dha. No media source currently available